ועדת הכלכלה, כנסת 19, פרוטוקול מספר 303, 2014-07-01 11:31

אבישי ברוורמן: רבותיי, זה יום עצוב.

אבישי ברוורמן: אני חושב שכולנו פה עם המשפחות.

אבישי ברוורמן: ביקרתי אחרי החטיפה שתי משפחות.

אבישי ברוורמן: באמת עוצמה אדירה.

אבישי ברוורמן: זה הזמן לבגרות.

אבישי ברוורמן: מי שצריך לטפל - שיטפל.

אבישי ברוורמן: לא צריך לקשקש בלי סוף.

אבישי ברוורמן: כל דבר שעושים צריך לעשות בשום שכל.

אבישי ברוורמן: לא פחד ולא כעס הם תכנית עבודה.

אבישי ברוורמן: אני עובר לנושא על הפרק.

אבישי ברוורמן: אנחנו עוברים להצעת החוק.

אבישי ברוורמן: היא הועברה לוועדת הכלכלה ביום 24 ביוני 2013.

אבישי ברוורמן: מדובר בהצעת חוק מורכבת שכוללת 192 סעיפים ומסדירה 9 תחומי שירותים ומקצועות בענף הרכב.

אבישי ברוורמן: קדמה לה עבודה מקצועית ממושכת במשרדי הממשלה.

אבישי ברוורמן: במסגרת זו הופץ תזכיר להצעת החוק אשר נגנז.

אבישי ברוורמן: לאחריו הוקמה באוגוסט 2011 ועדה מקצועית להגברת התחרותיות בענף הרכב.

אבישי ברוורמן: כינו אותה על שם היושב שלה - ועדת זליכה.

אבישי ברוורמן: היא הגישה את מסקנותיה בפברואר 2012.

אבישי ברוורמן: רק כתום שנה מהמועד האמור סיים הצוות המקצועי במשרד התחבורה לדון בהמלצות ועדת זליכה.

אבישי ברוורמן: הופץ תזכיר נוסף להצעת החוק.

אבישי ברוורמן: ועדת הכלכלה קיימה עד כה 13 ישיבות ממושכות בהצעת החוק, לרבות בפגרת הכנסת ובימי חמישי.

אבישי ברוורמן: בעקבות ההערות הנבונות של היועץ המשפטי, עו"ד איתי עצמון, מצוות הייעוץ המשפטי של הוועדה, שולבו בהצעת החוק הוראות חדשות ותיקונים רבים לסעיפים הקיימים.

אבישי ברוורמן: בהתאם לכך מעבירים נציגי המשרד לפני כל ישיבת ועדה בהצעת החוק נוסחים מעודכנים, בהם שינויים רבים לעומת הנוסח שאושר בקריאה הראשונה.

אבישי ברוורמן: אותם אנו מפיצים לחברי הוועדה ולמוזמנים.

אבישי ברוורמן: בישיבת הוועדה מיום ה-13 במאי 2014 שבתי וביקשתי כי אנשי המשרד יקיימו ישיבות הכנה עם הנציגים השונים - חלק גדול מהם נמצא מסביב לשולחן - כדי לחסוך מזמנה של הוועדה ולהתקדם בסעיפי הצעת החוק.

אבישי ברוורמן: אני משוכנע שאנשי משרד התחבורה רוצים להיות שותפים למאמץ הגדול שאנו עושים על-מנת להביא בהקדם לאישור הצעת החוק.

אבישי ברוורמן: לא ברור לי מדוע נעדר מישיבת הוועדה היום נציג או נציגה של המחלקה המשפטית של משרד התחבורה והבטיחות בדרכים.

אבישי ברוורמן: יש כל כך הרבה נציגים.

אבישי ברוורמן: אני מבקש להעביר את מחאתי על העדר יועץ משפטי מטעם משרד התחבורה גם לשר התחבורה עצמו.

אבישי ברוורמן: אני פותח את הדיון.

אבישי ברוורמן: איפה אנחנו נמצאים, עו"ד עצמון?

<איתי עצמון: אדוני, הוועדה בישיבתה הקודמת דנה בסעיף 70.

<איתי עצמון: היא טרם אישרה את הסעיף.

<איתי עצמון: יש לנו סעיף נוסף שטרם אושר, למרות שהוועדה עסקה בו במהלך שתי ישיבות – סעיף 52.

<אבנר פלור: אני מבקש שעל סעיף 52 נדבר בסוף הישיבה.

<אבנר פלור: הוא טיפה מורכב.

<לאה ורון: מה יקרה בסוף הישיבה שלא קורה עכשיו?

<אבנר פלור: הסעיף הזה הוא סעיף מורכב יחסית לשאר הסעיפים.

אבישי ברוורמן: אני מקבל.

<אבנר פלור: היות ומדובר בחוק מורכב שכולם מצפים לסיומו, אנחנו מקיימים דיונים מספר ימים בחודש עם הנציגים השונים שכאן ועם נציגי הממשלה.

<אבנר פלור: ישנו צוות עבודה שעובד.

אבישי ברוורמן: לפעמים עו"ד שרית זכוביצקי יכולה לא להיות, אבל אין את עו"ד מלי סיטון?

אבישי ברוורמן: יש כל מיני עורכי דין.

אבישי ברוורמן: משרד התחבורה שופע בעורכי דין.

אבישי ברוורמן: קרה משהו היום בבוקר שפתאום כל עורכי הדין נעלמו?

אבישי ברוורמן: רשמת?

<אבנר פלור: רשמתי, אני אעביר.

אבישי ברוורמן: אני מקבל כל הזמן, אבנר היקר, ריקושטים – יש לי גב רחב - שוועדת הכלכלה לא עובדת מספיק מהר.

אבישי ברוורמן: ועדת הכלכלה עושה לילות כימים.

אבישי ברוורמן: אם בצד השני היו עושים את העבודה ועושים את הדברים, היינו 4 צעדים קדימה.

<יערה למברגר: הסכם בכתב 71.

<יערה למברגר: משווק רכב יתקשר בהסכם לרכישת רכב, בכתב, עם הקונה שיכלול את כל לרכישת רכב הפרטים האלה: הגורם שממנו קנה היבואן את הרכב, מקום מושבו, מקום מקום ייצור הרכב אם הוא יבואן רכב מסחרי, מחיר הרכב, תנאי רכישת הרכב ומועד הספקתו ואם ניתנה אחריות לרכב מטעם יצרן הרכב או סוכן מורשה – היקף האחריות; העתק ההסכם יימסר לקונה עם חתימתו.

<אבנר פלור: הסעיף הזה מחייב את משווק הרכב לתת לקונה הוראות שימוש לרכב, וכן את רשימת המוסכים לטיפול ושירותי התחזוקה ברכב.

<אבנר פלור: זה גם קיים היום במסגרת הצו.

<יערה למברגר: אנחנו רואים חשיבות צרכנית בלתת העתק מההסכם לקונה.

אבישי ברוורמן: יש הערות כלליות למישהו מהנוכחים?

<זאב פרידמן: מהסיפא של הסעיף משתמעת התניה של אפשרות האחריות על היצרן.

<זאב פרידמן: אין חובה לתת תעודת אחריות.

<זאב פרידמן: גם אם זה לא מתחייב מחוק הגנת הצרכן, אני חושב שתעודת אחריות במקרה כזה ודאי וודאי חובה לתת.

<יערה למברגר: אנחנו לא נותנים על זה.

<יערה למברגר: אנחנו רק אומרים איזה תנאים יהיו בחוזה.

<זאב פרידמן: זה מותנה בלשון: "אם ניתנה תעודת האחריות".

<יערה למברגר: לא ניתנה תעודת אחריות.

<יערה למברגר: זה תואם סעיפים אחרים בחוק.

<יערה למברגר: בהחלט יכולה להיות סיטואציה שרכב יגיע לארץ ללא אחריות או עם אחריות לתקופה מסוימת, לכן אנחנו אומרים את האופציה.

<יערה למברגר: אם יש אחריות הרכב צריך לציין את היקף האחריות.

<יערה למברגר: אם לא, זה נהיה נתון לא רלוונטי.

<יערה למברגר: זה לא קשור לעניין מסירת תעודת האחריות או לא.

<יערה למברגר: הנושא המהותי זה אם יש כיסוי של אחריות לרכב.

<יערה למברגר: לא כתוב פה את המילים "תעודת אחריות".

<יערה למברגר: זה גם עולה מסעיפים אחרים שכבר הוצבעו בוועדה.

<איתי עצמון: נושא מתן תעודת אחריות כבר עלה, כמדומני, עוד בינואר, כאשר התחלנו לדון בפרק ייבוא הרכב.

<איתי עצמון: אם אינני טועה, הובהר לוועדה כי היו מקרים או כלי רכב מסוימים שלגביהם לא תהיה אחריות, לא תינתן תעודת אחריות.

<איתי עצמון: הנוסח של סעיף 71 עולה בקנה אחד עם העיקרון הזה שאושר בוועדה.

אבישי ברוורמן: מקובל?

אבישי ברוורמן: אני מאשר את זה.

<יערה למברגר: רישום הרכב 72.

<יערה למברגר: משווק רכב ירשום את הרכב על שם הקונה בטרם מסירתו לקונה.

אבישי ברוורמן: זה ברור.

אבישי ברוורמן: אני מאשר.

<יערה למברגר: חובת מתן תעודת 73.

<יערה למברגר: (א) משווק רכב לא ימכור רכב בלי למסור לידי הקונה תעודת אחריות אחריות בשפה העברית לרכב ולחלקיו, אם היצרן או סוכן מורשה נתן אחריות לרכב.

<יערה למברגר: (ב) משווק רכב המציע תקופת אחריות נוספת מעבר לתקופת האחריות, שנתן היצרן או סוכן מורשה יפרט את תנאיה ואם היא כרוכה בתשלום יציג את מחירה בנפרד ממחיר רכישת הרכב ולא יתנה את רכישת הרכב ברכישת אחריות נוספת כאמור.

<אבנר פלור: הסעיף הזה מתייחס לנושא של תעודת אחריות.

<אבנר פלור: התנינו בצו הקיים את הנושא של האחריות לשנתיים.

<אבנר פלור: יכול שייתן היבואן את השנתיים או היצרן.

<אבנר פלור: החידוש בסעיף הזה הוא שאנחנו מקבלים את האחריות שנתן היצרן בלבד.

<אבנר פלור: במידה והיבואן רוצה להוסיף אחריות מטעמו, הוא צריך פשוט לציין את זה במחיר ללקוח.

<אבנר פלור: אנחנו מדברים על היבואן הישיר או היבואן העקיף.

<איתי עצמון: מה תקופת האחריות שניתנת בדרך כלל?

<אבנר פלור: לפי הצו היום היא שנתיים, אבל יש כאלה שנותנים 3,5, או 7 שנים.

<אבנר פלור: לפי הצו היום זה שנתיים.

<רון מלכה: היצרן יכול להעמיד אחריות בהתאם להסכם המסחרי שלו עם היבואן מ-0 עד 3 או 5 שנים, הכל תלוי בהסכם המסחרי.

<רון מלכה: משרד התחבורה מחייב מינימום שנתיים בדגמים אירופאיים בעיקר.

<לאה ורון: בכל מקרה, גם אם היצרן - -

<רון מלכה: גם אם היצרן לא נתן היבואן מעמיד שנתיים על פי תקנות של משרד התחבורה.

<איתי עצמון: בהצעת החוק שכאן לא נקבעה תקופה.

<אבנר פלור: לא נקבעה.

<רון מלכה: זה חלק מתנאים מסחריים.

<רון מלכה: טוב לך – תקנה, לא טוב לך – אל תקנה.

<לאה ורון: זו הרעה מהצו שנוהג היום.

<לאה ורון: אם הצו הבטיח תקופת אחריות לצרכן של שנתיים, והנוסח של היום לא - -

<יערה למברגר: זה שינוי לעומת הצו שנוהג היום.

<לאה ורון: זה שינוי שמרע עם הצרכן.

<יערה למברגר: אם קודם לא יכולת לרכוש רכב ב-100 אלף שקל ועכשיו הרכב יעלה 80 אבל בלי אחריות, זה לא מרע.

<יערה למברגר: קודם לא יכולת לרכוש, עכשיו אתה יכול לרכוש.

<יערה למברגר: זה עניין של שיקלול ניהול הסיכונים שלך.

<יערה למברגר: אולי העובדה שעכשיו יהיה לך רכב ותהיה לך תנועה יותר קלה עדיפה לך לעומת העניין של האחריות.

<יערה למברגר: מרע זה עניין של אמירה ערכית.

<יערה למברגר: זה שינוי, בעיני.

אבישי ברוורמן: אנחנו נאשר.

<דידי רוזנפלד: ב-73(א) כתוב: "לא ימכור רכב בלי למסור תעודת אחריות".

<דידי רוזנפלד: ב-71 היה מותר לא למסור תעודת אחריות.

<יערה למברגר: כתוב: "אם נתן".

<דפנה עין דור: אחריות, לא תעודה.

<דידי רוזנפלד: יצרן נתן אחריות.

<דידי רוזנפלד: אני מייבא זעיר.

<דידי רוזנפלד: אין פה יבואן בארץ.

<דידי רוזנפלד: מה עכשיו קורה?

<דפנה עין דור: הוא מעביר back to back את האחריות שהוא קיבל מהיצרן.

<דפנה עין דור: הוא לא ימציא אחריות מעצמו, הוא יעביר את מה שיש.

<דפנה עין דור: אם האחריות היא לתוקף יותר קצר מזה, הוא יעביר את כל מה שהוא קיבל מהיצרן.

אבישי ברוורמן: אני מאשר.

<יערה למברגר: נזק שנגרם לרכב 74.

<יערה למברגר: משווק רכב ידווח לקונה על נזק שנגרם לרכב לפני מסירתו לקונה; לפני מסירתו השר רשאי לקבוע הוראות לעניין סוג הנזק שעליו נדרש לדווח באופן לקונה הדיווח לקונה.

<אבנר פלור: בנזק שהוא עד כ-5% ממחיר הרכב לגבי חלפים שמוחלפים הוא לא חייב לדווח.

<אבנר פלור: הסעיף הזה מעגן את הנושא של כל נזק שנגרם לרכב לפני מסירתו לקונה.

<אבנר פלור: אנחנו נקבע את הכללים בתקנות לגבי מתי היבואן צריך לדווח.

<דידי רוזנפלד: איך נדע מה היה מצב הרכב כשהוא יובא על ידי יבואן זעיר שקנה אותו אצל סוחר שתיקן או לא תיקן יום לפני המכירה?

<אבנר פלור: לגבי הנושא של יבואן זעיר אמרנו שנבצע את הבדיקה של 309 שמבוצעת היום.

<אבנר פלור: היא בעצם כוללת את כל הבדיקות של הרכב בהיבטים הבטיחותיים ובכלל.

<אבנר פלור: בכל מקרה הוא חייב לדווח.

<דידי רוזנפלד: 309 בודק אם החליפו כנף או החליפו דלת?

<דידי רוזנפלד: הוא לא בודק בכלל.

אבישי ברוורמן: נניח שקנית רכב שניזוק.

אבישי ברוורמן: אתה צריך לדווח שהוא ניזוק?

אבישי ברוורמן: זה רכב חבול?

<אבנר פלור: כן, לפני מסירתו לקונה.

אבישי ברוורמן: הוא כבר קיבל מכה?

<אבנר פלור: כן.

<רון מלכה: בפריקה מהאנייה.

אבישי ברוורמן: קורה שבפריקה הוא קיבל מכה בדלת.

אבישי ברוורמן: אתה אומר שצריך לדווח על זה?

<אבנר פלור: כן.

<זאב פרידמן: לא מדויק.

אבישי ברוורמן: אני הזמנתי רכב שבפריקה קיבל מכה בדלת והדלת מקומטת.

אבישי ברוורמן: המוסך של רונן לוי לא מקבל אותי.

אבישי ברוורמן: מה עושים?

אבישי ברוורמן: מורידים לי במחיר?

אבישי ברוורמן: אני לא מבין מה הסעיף הזה אומר מבחינה צרכנית.

<זאב פרידמן: הסעיף הזה מעורר ויכוח מאוד ישן שיש בין המועצה לצרכנות והמשרד בעת קביעת הנוהל שהזכיר אבנר.

<זאב פרידמן: רכב יכול להינזק באופן סביר בתהליך ההובלה, בתהליך הפריקה והטעינה שלו.

<זאב פרידמן: הדין של תיקוני צבע זעירים או תיקוני צבע שעולים עד כ-5% הוא שהם ניתנים למסירה ללקוח מבלי ליידע אותו על כך בכלל, אם כי קיימת חובת תיעוד של הנזק וחובת שמירת הפרטים כדי שניתן יהיה לבצע שחזור שאכן מדובר בנזק שלא עולה על 5%.

אבישי ברוורמן: מה קורה בפועל?

אבישי ברוורמן: האם כשהוא מקבל מסדרים לו את זה?

<זאב פרידמן: בפועל אדם מקבל רכב מסודר.

<זאב פרידמן: הוא אפילו לא יודע.

אבישי ברוורמן: כשזה פחות מ-5% עדיין מסדרים לו את זה, לא?

<זאב פרידמן: מסדרים לו, אבל הוא לא יודע.

<זאב פרידמן: אדוני, אני אסביר איפה נמצאת הבעיה.

<זאב פרידמן: כשאדם קונה רכב חדש הוא מתכוון למושג חדש בשפת האדם, שזה רכב שיצא מהניילונים מכל הכיוונים, לרבות תיקוני הצבע הקטנים שהחליפו לו דלת פה ודלת שם.

<אבנר פלור: הוא מדבר על צבע.

<זאב פרידמן: הבעיות האלו מתעוררות בדרך כלל כשאותו צרכן, שהוא אדם ישר והגון, מספר למי שקונה ממנו את הרכב שהרכב לא עבר תאונה, לא עבר תיקונים, לא שום דבר, כאשר בבדיקה מתברר שהרכב כן עבר צביעה, כן עבר איזה תיקון כלשהו.

<זאב פרידמן: אז נעמוד ונצעק שזה 5%, אבל הקונה יגיד שזה לא 5% אלא 10%.

אבישי ברוורמן: מה הפתרון?

<זאב פרידמן: חובת הגילוי חייבת להיות מלאה.

<זאב פרידמן: רכב שניזוק - -

<יערה למברגר: זה לא סותר את הסעיף.

<יערה למברגר: נוסח הסעיף המוצע עולה בקנה אחד עם כל מה שאמרת.

<יערה למברגר: יש משהו שלא תואם?

<זאב פרידמן: מה שלא תואם פה זה הנוהג של מה שקורה היום.

<זאב פרידמן: מה שהיה ומה שיהיה הולך להיות מעוגן.

<יערה למברגר: אני לא יודעת להגיד את זה.

<יערה למברגר: אתה אומר את זה בכזאת ודאות.

אבישי ברוורמן: חובת תיקון יש?

<קריאה: כן.

אבישי ברוורמן: את זה רשמנו, הכנסנו בסעיפים?

<רון מלכה: לא צריך.

<דידי רוזנפלד: אדוני היושב-ראש, מי ייקח אוטו לא מתוקן?

<איתי עצמון: האם המועד הרלוונטי לדיווח לקונה הוא לפני מסירת הרכב, או לפני הרכישה?

<יערה למברגר: כשקרה משהו בין הרכישה והמסירה.

<יערה למברגר: בפריקה, שהיא אחרי הרכישה, קיבלת מכה.

<איתי עצמון: גם לפני שאני רוכש אני אמור לקבל את המידע, לא?

<קריאה: אתה לא יכול לדעת.

<זאב פרידמן: אדוני היושב-ראש, אני מבקש להסב את תשומת הלב לכך שהייתה כאן מילה אחת נוספת שהייתה במקומה.

<זאב פרידמן: הנוסח הקודם היה: "משווק רכב ידווח לקונה על כל נזק שנגרם".

<זאב פרידמן: טרחו למחוק את המילה "הכל".

<זאב פרידמן: מראש מניחים שלא כל נזק מגלים ללקוח.

<זאב פרידמן: אני סבור שגילוי נאות זה גילוי נאות, על כל המשתמע מכך.

<לאה ורון: תפנו את תשומת ליבי איפה מעוגן העניין הזה שהם מחויבים לתקן.

<לאה ורון: אני רואה שהם מחויבים לדווח לקונה.

<לאה ורון: היכן יש הבטחה לקונה שהרכב שניזוק יתוקן?

<רון מלכה: בהסכם הרכישה.

<לאה ורון: אפשר בהסכם הרכישה לכתוב שהוא ידווח.

<לאה ורון: זה מייתר את סעיף 74.

<אבנר פלור: אני מבקש שיקי אנוך, נשיא האיגוד, ייתן דוגמאות.

אבישי ברוורמן: קח את הדוגמה ותסביר איך הצרכן מכוסה.

אבישי ברוורמן: הוא ייבא רכב.

אבישי ברוורמן: בפריקה הרכב חטף מכה.

אבישי ברוורמן: מה קורה?

<יעקב אנוך: הנושא מאוד פשוט.

<יעקב אנוך: אתם מסבכים אותו.

<יעקב אנוך: הייתה ועדה שישבה על זה, כולל זאב, ידידי, אנוכי ורבים אחרים וטובים לפני מספר שנים במועצה המייעצת.

<יעקב אנוך: הגענו למה שהגענו, שהוא החמרה של החמרה של החמרה של דברים קודמים.

<יעקב אנוך: זה טבעי ובסדר.

<יעקב אנוך: הסעיף הזה בא להגן על הלקוח שקנה אוטו.

<יעקב אנוך: כשהוא קנה את האוטו גם המוכר לא ראה אותו.

<יעקב אנוך: האוטו נמצא באיזה שהוא מקום.

<יעקב אנוך: אנחנו לא רוצים שבזמן שהוא בא להיפגש עם האוטו הוא פתאום ימצא אוטו שיש לו דפיקה בדלת.

<יעקב אנוך: לעניין הזה יש את התאמת המכר.

<יעקב אנוך: הוא לא חייב לקחת את האוטו אם האוטו דפוק.

<יעקב אנוך: מכיוון שבהתנהלות החיים השגרתיים הרכבים לא מוכנסים לקופסת קרטון עם פצפצים ששומרת עליהם, אז יש איזה שהוא נוהל שהעולם עובד איתו.

<יעקב אנוך: בתהליך הזה יכולים להיגרם שריטות, מכות וכל מיני דברים לרכב, כולל המנוף בנמל שנתן מכה בגג.

<יעקב אנוך: הכוונה להבטיח ללקוח שהוא לא יקבל משהו שהוא יגלה אותו רק כשהוא ילך למכור את האוטו.

<יעקב אנוך: הוא יחיה עם האוטו 3 שנים.

<יעקב אנוך: בעוד 3 שנים הוא יגיד שהאוטו הזה נקי.

<יעקב אנוך: כשהוא בא לבדיקה, אומרים לו: אדוני, הגג לא שלך, הכנף לא שלך.

<יעקב אנוך: את העניין הזה רוצים למנוע.

<יעקב אנוך: חייבים לגלות לו על הנזק.

<יעקב אנוך: יש נזקים שנגרמים והמשמעות היא שאתה מחליף חלק ואין שום ירידת ערך.

<יעקב אנוך: מה אתה רוצה למנוע?

<יעקב אנוך: ירידת ערך.

<יעקב אנוך: אתה לא רוצה שלצרכן תהיה ירידת ערך.

<יעקב אנוך: אני אתן דוגמה מופשטת.

<יעקב אנוך: הסוור בנמל שהוריד את האוטו הפיל את הסיגריה על המושב ושרף את המושב.

<יעקב אנוך: אתה פותח 4 ברגים ומחליף את המושב במושב חדש.

<יעקב אנוך: לא צריך להודיע ללקוח כלום, כי הוא קיבל מושב חדש, אין לו נזק, אין לו ירידת ערך, אין לו שום דבר.

אבישי ברוורמן: צודק.

<יעקב אנוך: אם מישהו פגע לו בגג, אז מה שלא תעשה זה יהיה שם.

<יעקב אנוך: לא תוכל למחוק את זה.

<יעקב אנוך: אתה לא מחליף גג.

<יעקב אנוך: סביב שתי הקצוות האלו - -

<זאב פרידמן: אין ויכוח.

אבישי ברוורמן: לכן כתוב: "נזק" ולא "כל נזק".

<יעקב אנוך: נכון.

<זאב פרידמן: זה לא נזק.

<יעקב אנוך: עיגנו את זה בצורה שהצרכן לא ייפגע, שלא יהיה לו נזק כלכלי.

<יעקב אנוך: זה המבחן.

<יעקב אנוך: היבואנים מחויבים לתעד ולשמור את התיעוד למקרה שבעוד x שנים מישהו יבוא בטענה שהיה נזק ולא או כן אמרו לו.

<יעקב אנוך: היה חבר כנסת מכובד, בלי להיכנס כרגע לשמות, שביקש לראות את המערכת ובא ובדק אצל היבואנים איך זה עובד.

<יעקב אנוך: הוא השתכנע ואמר שיותר מסודר מזה הוא לא יכול לבקש.

<יעקב אנוך: גם היבואן לא רוצה מחלוקת עם הקונה.

<יעקב אנוך: מה קורה כשיש נזק שהוא נזק של ירידת ערך?

<יעקב אנוך: את זה מודיעים ללקוח.

<יעקב אנוך: כמו כל עניין מסחרי מנסים להגיע איתו להבנה.

<יעקב אנוך: אם מתאים לו לקבל במתנה ציפור על הכנף וזה מוחל לו על הבעיה – אדרבא, ולא, זה מגיע למצב של החלפת רכב.

<יעקב אנוך: אין פה כפייה על הלקוח.

אבישי ברוורמן: זה עושה שכל.

<זאב פרידמן: אני מוכן לקבל את כל מה שהוא אמר.

אבישי ברוורמן: איך זה מתבטא בסעיף 74?

<זאב פרידמן: אין בעיה להודיע ללקוח על כל מה שקורה לרכב.

אבישי ברוורמן: שיכתבו שהמושב נשרף והוא הוחלף.

<זאב פרידמן: החלפתי את המושב וזה בסדר גמור.

אבישי ברוורמן: אתה אומר שאם יכתבו כל נזק, כולל השריפה של המושב שהחליפו אותו - -

<רון מלכה: זה לא יעבוד.

אבישי ברוורמן: אז נעזוב את זה.

<יעקב אנוך: זה מקור ללחצים ולסחיטות.

אבישי ברוורמן: רבותיי, אני מאשר את זה.

אבישי ברוורמן: אני לא אוהב יותר מידי בירוקרטיה, אני סולד מהדברים האלה, אבל האם כשיש פה שינוי תקנות זה צריך לבוא לאישור ועדת הכלכלה?

<אבנר פלור: כן.

<איתי עצמון: תקנות שבהן ייקבע סוג הנזק ואופן הדיווח לקונה.

אבישי ברוורמן: הצבעתי, אבל אני עושה רביזיה.

אבישי ברוורמן: אני מאשר את זה.

<לאה ורון: הבטחת להתייחס לחובת התיקון של הרכב שניזוק.

<לאה ורון: אנחנו שנינו טיפלנו במקרה של אדם שקיבל רכב עם נזק והיבואן הוציא לו את המיץ.

<אבנר פלור: זה לא המקרה של לפני המסירה.

<לאה ורון: איפה מעוגן הנושא של תיקון הרכב?

<אבנר פלור: אנחנו נגיע אליו.

<לאה ורון: העניין שהוא חייב לתקן ישנו בסעיפים בהמשך?

<אבנר פלור: כן.

אבישי ברוורמן: אנחנו ממשיכים.

אבישי ברוורמן: יש לנו הגדרות חדשות לפני פרק ו'.

<יערה למברגר: אולי אבנר יציג את הפרק באופן כללי.

<אבנר פלור: אדוני היושב-ראש, בעקבות ההערה שהייתה באחת הישיבות מרונן לוי בנוגע להסדרת נושא הסוחרים וגם בעקבות הבקשה שלך, אנחנו בסעיף הזה מסדירים את נושא סוחרי הרכב שהיום לא מוסדר במסגרת החקיקה.

<אבנר פלור: אנחנו מתייחסים ברמה הכללית ל-3 סוגי רכב.

<אבנר פלור: סוג אחד זה רכב חדש שמי שמשווק אותו זה יבואן הרכב או שלוחו.

<אבנר פלור: הסוג השני הוא רכב שנרכש מיבואן הרכב ונרשם על שם תו סוחר.

<אבנר פלור: מוכר הרכב הוא בעצם המשדך של הרכב לקונה.

<אבנר פלור: מדובר ברכב חדש עם 0 קילומטרים שלא נעשה בו שימוש.

<אבנר פלור: הסוג השלישי הוא רכב משומש, כלומר רכב שנעשה בו שימוש.

<אבנר פלור: את הנושא של רכב חדש שנמכר מהיבואן הסדרנו בסעיפים קודמים.

<אבנר פלור: בסעיף הזה אנחנו מסדירים את הנושא של רכב שהוא על שם תו סוחר ואת הרכב המשומש.

<אבנר פלור: אנחנו מדברים היום, לפחות לפי הנתונים שנמצאים בידנו, על למעלה מ-1500 סוחרי רכב חופשיים, מתוכם כ-500 סוחרים שהם סוחרים ובעלי מוסכים, כלומר עושים את הפעילות מתוך המוסכים.

<אבנר פלור: כל התהליך היום הוא וולונטרי יותר.

<יערה למברגר: 1500 הם אנשים שיש להם תו סוחר.

<יערה למברגר: יש כאן תמריץ כלכלי שיהיה לך תו סוחר.

<יערה למברגר: אני לא יכולה להגיד בהכרח שזה המספר המקסימאלי, אבל מי שיש לו תו סוחר משלם רישיון סחר, אגרה מופחתת.

<יערה למברגר: יש יתרונות כלכליים שאני מניחה שמהווים תמריץ לרוב האנשים.

<קטי מורלי: בשנים קודמות משרד התחבורה רצה לעגן את כל נושא הסוחרים מאחר ולפי חוק יסוד חופש העיסוק כל אחד יכול להיות סוחר.

<קטי מורלי: כולנו פה בחדר יכולים להיות סוחרים.

<קטי מורלי: כדי לא לעודד סוחרי מדרכות, כדי להעלות אותם ברמה שלא ירמו אנשים וכדי שתהיה אצטלה, משרד התחבורה הסכים לתת להם תמריצים מסוימים.

<קטי מורלי: הם לא ייחשבו יד בהעברות בעלות.

<קטי מורלי: אתם יודעים שיד זה כסף.

<קטי מורלי: העברת הבעלות היא מופחתת.

<קטי מורלי: יש עוד כל מיני תמריצים קטנים.

<קטי מורלי: בבקשות שלהם, בפניות שלהם אנחנו יותר סלחניים איתם.

<קטי מורלי: אנחנו רוצים שהם יהיו יותר מקצועניים.

<קטי מורלי: אנחנו רוצים שהם יעבדו לפי חוק גילוי נאות ויתנו לאזרח את השירות הכי טוב.

<קטי מורלי: הרצון היה שכולם יתחברו אלינו, אבל מאחר וזה היה וולונטרי, אז רק מי שרצה הצטרף.

<קטי מורלי: חלק מהסוחרים הם סוחרים שעוסקים אך ורק בסחר רכב.

<קטי מורלי: יש הרבה מקרים שאנשים מביא רכב לתיקון ואחרי כן מחליטים למכור אותו למוסכניק שמוכר בשבילם את האוטו.

<קטי מורלי: מבחינת הפיקוח והבקרה הייתה לנו עד היום בעיה.

<קטי מורלי: יש לנו תלונות של אנשים שידנו כבולות.

<קטי מורלי: אין לי שום כלים, אין לי שום סנקציות, אין לי שום דבר להפעיל על אותם סוחרים שסורחים.

<קטי מורלי: אני לא יכולה לקרוא להם אפילו לשימוע.

<קטי מורלי: אין לי סמכות חוקית להתנהל מולם בכל הנושא של הסנקציות.

<קטי מורלי: מאחר ושוק הרכב הוא שוק מאוד דינאמי ויותר ויותר שחקנים מצטרפים, אנחנו חושבים שהגיע הזמן שבמסגרת חוק שירותי רכב נעגן את הנושא הזה.

<קטי מורלי: כך אני אוכל להיענות לתלונות של אזרחים, למצות עם אותם סוחרים את הדין עד הסוף על מנת שיראו וייראו.

<קטי מורלי: כך אני אוכל לתת לאזרח את השירות הטוב ביותר.

<קטי מורלי: המטרה פה היא לקבל קצת כלים.

אבישי ברוורמן: הפרק הזה חשוב לנו.

<אבנר פלור: זה על פי בקשת הוועדה.

<אבנר פלור: זה לא היה בנוסח המקורי.

אבישי ברוורמן: למען יראו וייראו.

<יערה למברגר: אנחנו נדרשים להוסיף שתי הגדרות חדשות.

<יערה למברגר: ההגדרה הראשונה היא: "סחר ברכב שאינו רכב חדש" - קניית רכב שאינו רכב חדש ומכירתו דרך עיסוק.

<יערה למברגר: ההגדרה השנייה היא: "סוחר ברכב שאינו רכב חדש" – בעל רישיון לסחר ברכב שאינו רכב חדש לפי סעיף 77.

<איתי עצמון: אני מבקש להעיר לגבי הוספת ההגדרות.

<איתי עצמון: בהגדרת "שירות רכב" שאושרה בחודש נובמבר מופיע בין היתר: "קניית רכב מיבואן ומכירתו דרך עיסוק".

<איתי עצמון: אני חושב שאנחנו נידרש לתקן את הגדרת "שירות רכב".

<יערה למברגר: צריך יהיה לבקש רביזיה בהגדרת "שירות רכב".

<יערה למברגר: המשרד יגיש את זה באופן מסודר.

<איתי עצמון: כדי שכל הסעיפים הכלליים שחלים על שירות רכב יחולו גם כאן.

<יערה למברגר: זאת הכוונה.

אבישי ברוורמן: כל נושאי ההתאמות והדברים בעין הבוחנת של עו"ד עצמון יבוצעו.

אבישי ברוורמן: אני מאשר את שתי ההגדרות האלו.

אבישי ברוורמן: אנחנו עוברים לפרק ו': סחר ברכב.

אבישי ברוורמן: סימן א': סוחר ברכב מיבואן.

אבישי ברוורמן: סעיף 75.

<יערה למברגר: רישיון סוחר ברכב 75.

<יערה למברגר: מי שנתקיימו בו כל אלה זכאי לקבל רישיון סחר ברכב מיבואן: מיבואן הוא עוסק מורשה תושב ישראל או תאגיד רשום כדין שאחד מבעלי העניין בו לפחות הם תושבי ישראל.

<יערה למברגר: לרשותו מקום מתאים לניהול עסקו ובכלל זה לחניית כלי הרכב שהוא מוכר כפי שקבע השר; הוא המליא אישור מרואה חשבון המעיד כי יש לו הון עצמי, כפי שקבע השר בהתייעצות עם שר האוצר בהתאם לסוג הרכב ומי שהחזיק ברישיון בשנה הקודמת – גם כמות כלי הרכב שהוא מכר באותה שנה.

<יערה למברגר: אלה התנאים שבהם צריך לעמוד מי שמגיש בקשה לקבלת רישיון סוחר ברכב מיבואן.

<יערה למברגר: התנאי הראשון הוא תנאי שנתנו בו שתי אפשרויות: או שמדובר בעוסק מורשה שהוא תושב ישראל, או תאגיד שאחד מבעלי העניין יהיה תושב ישראל.

<איתי עצמון: יש לי הערה לגבי הסיפא.

<איתי עצמון: לגבי יתר הרישיונות – רישיון ייצוא, רישיון יבואן מסחרי - נקבע שמדובר על תאגיד רשום כדין שאחד מבעלי העניין בו ומנהלו הכללי לפחות הם תושבי ישראל.

<יערה למברגר: אפשר להתאים.

<איתי עצמון: יש צורך לעשות התאמה?

<יערה למברגר: כן.

<יערה למברגר: (2) מדבר על מקום מתאים לניהול העסק ולחניה.

<יערה למברגר: מאוד חשוב שכלי הרכב לא יחנו ברחוב וייקחו את החניה של התושבים שמחפשים חניה בנרות.

<יערה למברגר: בעניין הזה כתבנו: "כפי שקבע השר", כי הבנו שצריכים איזה שהם פרמטרים.

<איתי עצמון: בתקנות.

<אבנר פלור: כן.

<יערה למברגר: השלישי מדבר על רכיב חשוב של הון עצמי.

<יערה למברגר: בגלל זה יש פה התייעצות עם שר האוצר.

<יערה למברגר: יש פה התייחסות לסוג הרכב והתייחסות לעניין הכמות לגבי מי שמכר בשנה קודמת.

<יערה למברגר: לגבי מי שזה שנה ראשונה אין כמות מהשנה הקודמת.

<איתי עצמון: זה לא רלוונטי.

<איתי עצמון: מה תקופת הרישיון?

<קטי מורלי: היום זה 3 שנים.

<אבנר פלור: אנחנו רוצים להתאים את זה כך שזה יהיה 3 שנים.

<איתי עצמון: תקופת רישיון סוחר ברכב מיבואן תהיה 3 שנים.

<איתי עצמון: לגבי כל רישיון קבענו את תקופת הרישיון במפורש בחוק.

<אהוד שניידר: בסיפא של סעיף 75 כתוב: "סוחר ברכב מיבואן".

<אהוד שניידר: היבואן עצמו לא מוגדר בחוק.

<אהוד שניידר: יש יבואן רכב מסחרי שכולל יבואן רכב מזערי, יבואן רכב ישיר, יבואן רכב עקיף בהגדרות.

<אהוד שניידר: בהתאמה צריך לתקן את ההגדרה למעלה.

<איתי עצמון: מבעל רישיון לייבוא רכב ושיווקו?

<יערה למברגר: לא.

<יערה למברגר: אולי בסימן זה צריך להיות יבואן ישיר או יבואן עקיף.

<איתי עצמון: מדובר רק על יבואן ישיר או עקיף?

<יערה למברגר: כן.

<יעקב אנוך: לא ברור לי איך אתם מתכוונים לדעת מה הייתה הפעילות שלו בשנה קודמת או בכלל.

<יערה למברגר: כדי לקבל רישיון הוא מגיש בקשה.

<קטי מורלי: כיום יש לנו קובץ מסודר.

<קטי מורלי: אנחנו יודעים בכל רגע נתון כמה כל סוחר מוכר וכמה הוא קונה.

<קטי מורלי: יש לי מצבת - -

<יעקב אנוך: זה בתנאי שהוא עושה העברה על שמו.

<קטי מורלי: אני מדברת על העוסקים כיום.

<קטי מורלי: למבקשים החדשים אין עבר עם כלי רכב.

<קטי מורלי: זאת תהיה השנה הראשונה.

<לאה ורון: הוא שואל דווקא לגבי אלה שיש להם עבר.

<קטי מורלי: אנחנו יודעים בכל רגע נתון מה מצבת כלי הרכב אצל כל סוחר וסוחר.

<יעקב אנוך: זה לא מספק.

<יעקב אנוך: סוחר שקונה רכבים או עוסק בסחר ברכבים לא מעביר את כל כלי הרכב על שמו.

<יעקב אנוך: זה לא רשום אצלך, לכן את לא יכולה לדעת.

<קטי מורלי: נכון.

<קטי מורלי: מה שלא רשום ברישיון סחר אנחנו לא יכולים לדעת.

<יעקב אנוך: השאלה איך מגשרים על זה.

<קטי מורלי: יש לו אינטרס לרשום את זה על רישיון סחר, כי הוא נהנה מהמון פריבילגיות.

<יעקב אנוך: לא, הוא לא נהנה.

<קטי מורלי: למה?

<קטי מורלי: הוא נהנה.

<קטי מורלי: הוא לא נחשב יד לצורך העברת בעלות.

<יעקב אנוך: גם ככה הוא לא ייחשב.

<קטי מורלי: כל עוד הוא לא רשום כבעל הרכב אני לא דנה בבקשה שלו.

<יעקב אנוך: קטי, את מדברת על סוג מסוים של סוחרים.

<יעקב אנוך: אני מדבר על הפעילות של אותו סוחר.

<יעקב אנוך: בן אדם שם אצלו את הרכב בקונסיגנציה.

<יעקב אנוך: הוא לא קונה ממנו.

<יעקב אנוך: הוא מניח את הרכב אצלו במגרש ומבקש ממנו למכור לו אותו.

<יעקב אנוך: במקרה הזה הוא לא מעביר את הרכב על שמו, כי הוא לא קנה את הרכב.

<יעקב אנוך: הוא סוחר ברכב הזה.

<יעקב אנוך: בכל המקרים האלה, שהם רבים מאוד - -

<קטי מורלי: מעין מתווך.

<יעקב אנוך: נכון.

<יעקב אנוך: לכל המקרים האלה, שהם רבים מאוד, אין תיעוד אצלך.

<קטי מורלי: בסדר.

<קטי מורלי: אני קושרת את זה גם לנושא של ביטולי עסקאות, שזה נושא מאוד חשוב לסוחרים ולעוסקים ברכב בכלל.

<קטי מורלי: הוא לא יכול לבקש ממני ביטול עסקה כל עוד הוא לא בעל הרכב הרשום.

<קטי מורלי: יש לו פה הרבה הפסדים.

<קטי מורלי: אני לא יכולה לחייב אותו להצהיר על משהו שהוא לא רוצה.

<דידי רוזנפלד: מבקש את זה מי שנתן לו את הרכב בקונסיגנציה.

<קריאה: זה גם לא קשור לרישיון.

<יעקב אנוך: ודאי שזה קשור.

<יעקב אנוך: .

<קטי מורלי: אני לא יכולה להחיל חוקים על משהו שאני לא יודעת.

<יעקב אנוך: אני לא מבקש ממך.

<אבנר פלור: בסעיף הזה כתוב: "הוא המציא אישור מרואה חשבון המעיד כי יש לו הון עצמי, כפי שקבע השר".

<אבנר פלור: עוד לא קבענו את הגובה ואת הכמות.

<אבנר פלור: אנחנו נקבע את זה בתקנות.

<יעקב אנוך: בתקווה שהוא יביא אישור מרואה חשבון על הפעילות שלו.

<יעקב אנוך: זה משהו אחר.

<קריאה: הוא צודק, זו כמות לא רלוונטית.

<קטי מורלי: חלק מהפריבילגיות והרצון לעודד סוחרים להיות מסודרים זה בביטולי עסקאות.

<קטי מורלי: לעיתים אתה הולך ליבואו ולסוחר רכב שהתקשרת איתו בחוזה, כאשר אחרי 5,10 דקות אשתך התקשרה ואוי ואבוי, סכסוכים ובלגן כי היא לא רצתה את האוטו הזה אבל אתה רצית להפתיע אותה.

<קטי מורלי: כדי שהסוחר יצא בסדר, כדי שהוא יוכל לבטל ולא יגבה ממך איזה שהוא קנס, אנחנו במשרד התחבורה מאפשרים ביטול העברת בעלות, כלומר החזרת המצב לקדמותו כאילו לא התקשרו בעסקה.

<קטי מורלי: זה להקל על שני הצדדים.

<קטי מורלי: הסוחר לא מפסיד והאזרח לא מפסיד.

<קטי מורלי: יקי אומר שיהיה סוחר שחלק מהרכבים הוא לא ירשום בתו סחר, כלומר שאני לא אדע על קיומם.

<קטי מורלי: אם מחר או מחרתיים תתפקשש לו העסקה והרכב עבר בעלות, הוא לא יוכל לדבר איתי מפני שהרכב לא רשום על שמו.

<קטי מורלי: אם הוא לא בעלים רשומים של רכב הוא לא יוכל לבקש.

<קטי מורלי: הוא לא ייהנה מהפריבילגיות.

<קטי מורלי: מה שאנחנו לא יודעים אנחנו לא יודעים.

<קטי מורלי: גם חנות יכולה לא להצהיר על כל מה שהיא מוכרת.

<אבנר פלור: אנחנו מתייחסים פה רק לאלה עם תו סוחר.

<אבנר פלור: אנחנו מתייחסים לאותו סוג של רכבים שרשומים על שם תו סוחר.

<אבנר פלור: מי שלא נרשם - -

אבישי ברוורמן: לא נרשם.

אבישי ברוורמן: הוא עובר מתחת לרדאר.

<קטי מורלי: אתה לא יודע עליו.

<קטי מורלי: הוא לא קיים.

<יעקב אנוך: זה לא עובד ככה.

<יעקב אנוך: מה שקטי הציגה הכל נכון, הכל אמת, אבל זה איזה שהוא פן שהוא בשוליים של השוליים.

<יעקב אנוך: אם יש 700 אלף העברות בעלות, אז כמה אנשים יתחרטו?

<יעקב אנוך: זה בשוליים שבשוליים.

<יעקב אנוך: זה לא המדד.

<יעקב אנוך: כמות הפעילות שלך בשנה קודמת מהווה פרמטר לטוב ולרע.

<יעקב אנוך: זה מקל עליך בביטחונות או מרע לך בביטחונות.

<יעקב אנוך: יש פתח ללכת למסלול צדדי של מכוניות שאני לא אעביר על שמי בתו סוחר.

<יעקב אנוך: ברור לכם שזה מיד ימשוך את הכל לשם.

<יעקב אנוך: אי אפשר לעשות פתח כזה.

<יעקב אנוך: הם לא רואים את זה בעיניים של הסוחר, הם רואים את זה בעיניים של האדמיניסטרטור.

<יעקב אנוך: הבעיה היא לא האדמיניסטרציה, הבעיה היא הסוחר.

אבישי ברוורמן: זאב פרידמן, מה אתה אומר?

<דידי רוזנפלד: זה האזרח שבא ורואה תו סוחר.

<דידי רוזנפלד: הוא רואה אותו בכלל לא רשום.

<יערה למברגר: אני לא מבינה את התרחיש.

<יערה למברגר: רק אם זה רשום על תו סוחר לא תירשם יד.

<יערה למברגר: יש יתרון כלכלי אדיר שלא תירשם יד.

<דידי רוזנפלד: את טועה.

<דידי רוזנפלד: לא תירשם יד גם אחרת.

<דידי רוזנפלד: אם האוטו בקונסיגנציה לא תירשם שום יד.

<יערה למברגר: זה משהו אחר.

<יערה למברגר: זה לא הפרק הזה.

<דידי רוזנפלד: אנחנו מדברים על הערבות.

<דידי רוזנפלד: אוטו יכול להיות אצל סוחר כקונסיגנציה.

<דידי רוזנפלד: אז אין שום בעיה, כי מי שנתן לו את האוטו הוא הבעלים של האוטו, קרי יבואן הרכב.

<רונן לוי: הוא לא צריך לעשות העברה.

<דידי רוזנפלד: זה יכול לקרות.

<דידי רוזנפלד: אותו סוחר לא חייב לרשום או לא לרשום את כל המכוניות תחת שמו.

<יערה למברגר: על מי הן רשומות?

<יערה למברגר: על שם היבואן?

<דידי רוזנפלד: על שם היבואן.

<יערה למברגר: הכל עדיין רשום על שם היבואן.

<יערה למברגר: היבואן נותן לו בקונסיגנציה?

<דידי רוזנפלד: נכון.

<יערה למברגר: זה נמצא אצלו, לא רשום על שמו ולא נרשמת יד על שום אדם אחר.

<דידי רוזנפלד: נכון.

<רונן לוי: זו הנורמה בדרך כלל.

<דידי רוזנפלד: הבעיה היא לא היבואן.

<יערה למברגר: רכב משומש הוא רכב אחר.

<קריאה: זה אותו דבר.

<דידי רוזנפלד: היבואן היום הוא גם יבואן זעיר.

אבישי ברוורמן: מה הפתרון?

אבישי ברוורמן: אומר יקי שיש בעיה.

אבישי ברוורמן: קטי אמרה חלק מהדברים, אבל זה דבר בשכיחות נמוכה.

אבישי ברוורמן: האם הדברים שהוא אמר מחזיקים מים או לא מחזיקים מים?

אבישי ברוורמן: אם מחזיקים מים, מה הפתרון?

<אבנר פלור: הסעיף הזה מתייחס לרכב עם 0 קילומטרים.

<אבנר פלור: אותו סוחר רוכש מהיבואן ורושם אותו על שם תו סוחר.

<אבנר פלור: הכמות של הרכבים שאנחנו מתייחסים אליה היא אותם רכבים שנרשמים על שם תו סוחר.

<אבנר פלור: בוא תבהיר את הבעיה.

אבישי ברוורמן: תנו דוגמה קטנה למה שקורה.

<קטי מורלי: יבואן לא ייתן לסוחר רכב על רישיון הסחר אם הוא לא יירשם.

<דידי רוזנפלד: את לא יודעת מה היבואן העקיף יעשה או לא יעשה.

אבישי ברוורמן: דוגמה.

<דידי רוזנפלד: אם כתוצאה מכמות המכוניות שהוא יעביר דרך רישיון הסחר הוא יצטרך לתת את הערבות - -

<אבנר פלור: את גובה ההון העצמי.

<דידי רוזנפלד: סליחה, את גובה ההון עצמי.

<דידי רוזנפלד: ברור לך שאם סוחר רוצה לעקוף את ההון העצמי, אז במקום לרכוש את המכוניות, כמו שהציגו הרגע, מהיבואן – היום יש שני סוגים יבואנים - הוא ייקח אותן בקונסיגנציה .

<דידי רוזנפלד: כשהוא ימכור זה כאילו הוא קנה וכו'.

<דידי רוזנפלד: מה זה אומר?

<דידי רוזנפלד: זה אומר שבמקום שהוא יבוא אליך לתו הסחר וירשום את המכונית כדי שאתה תדע כמה ערבות לקחת ממנו בעוד שנה, בעוד שנתיים וכו', הוא יעשה תרגיל, הוא לא ירשום את זה בכלל.

<דידי רוזנפלד: זה תרגיל חוקי.

<אבנר פלור: לא ברור לי איך זה חוקי.

<אבנר פלור: בשביל למכור רכב חדש שלא נעשה בו שימוש וגם לא נרשם על שם תו סוחר הוא חייב להיות יבואן או שלוחו.

<אבנר פלור: איך הוא מוכר רכב שלא נרשם וזה חוקי?

<יעקב אנוך: אבנר, יש דבר שנקרא קונסיגנציה.

<יעקב אנוך: אתה לוקח מכוניות מהיבואן, מעמיד אותן אצלך במגרש ומוכר אותן בקצב שלך.

<יעקב אנוך: הן לא שלך כסוחר.

<יעקב אנוך: הן נשארות של היבואן.

<יעקב אנוך: בצורה הזאת אין שום תיעוד.

<יעקב אנוך: אם גודל הערבות שלך תהיה תלויה במספר הזה או בכמות הזאת, כל אחד בשביל להקטין את הערבות ילך יותר לקונסיגנציה ופחות ייקח תו סוחר.

<רון מלכה: למה זה רע?

<יעקב אנוך: לא אמרתי שזה רע.

<קריאה: הם רוצים פרמטר על הכמות.

<אבנר פלור: השאלה אם זה חוקי.

<שירה ברגמן: אנחנו מדברים פה על ההון העצמי.

<שירה ברגמן: זאת הסוגיה שמטרידה אותנו.

<שירה ברגמן: כשאנחנו אומרים שהרכב הוא לא בבעלות אותו סוחר אלא עדיין נמצא בבעלות של היבואן – הם מבררים את הקונסטלציה החוקית משפטית של האירוע הזה - אז אין השפעה על ההון עצמי, הוא לא נושא בסיכון ובאחריות, ולכן זה לא צריך להיכלל בהון העצמי.

<דידי רוזנפלד: נהדר.

<דידי רוזנפלד: אז עכשיו אני בלי הון עצמי בכלל.

<יערה למברגר: אז האחריות על היבואן.

<דידי רוזנפלד: גם לסוחר ברבות הימים תהיה תעודת יושר מאיפה לקנות מכונית ומאיפה לא.

<דידי רוזנפלד: זה תחת פיקוח.

<דידי רוזנפלד: תיקחי סיטואציה שאני רוצה להיות סוחר ואין לי הון עצמי.

<דידי רוזנפלד: יש לי הון עצמי על שתי מכוניות.

<דידי רוזנפלד: אני אוציא תעודת סוחר על שתי מכוניות, כי זה מה שאני אצהיר למשרד התחבורה.

<דידי רוזנפלד: עד עכשיו זה בסדר?

<קריאה: כן.

<דידי רוזנפלד: אני אבוא עכשיו ליבואן ישיר, עקיף או כל יבואן אחר שכתוב בחוק ואגיד לו להעמיד אצלי 20 מכוניות.

<דידי רוזנפלד: מה רואה הלקוח שמגיע?

<דידי רוזנפלד: הוא רואה תו סוחר.

<דידי רוזנפלד: הוא מניח שכל ה-20 האלה, למעט השתיים האלה, עומדות תחת אותה בקרה וטיפול.

אבישי ברוורמן: נכון.

אבישי ברוורמן: זאת הבעיה.

<שירה ברגמן: זאת איננה בעיה.

<שירה ברגמן: ה-20 האלו חוסות תחת ההון העצמי של היבואן הישיר או העקיף.

<יעקב אנוך: לא.

אבישי ברוורמן: יש 20 מכוניות.

אבישי ברוורמן: 2 הן של רוזנפלד, 18 של מישהו אחר.

אבישי ברוורמן: את אומרת שאין בעיה.

אבישי ברוורמן: הוא אומר שיש בעיה.

<יעקב אנוך: למה צריך הון עצמי?

<יעקב אנוך: על מי את רוצה להגן?

<שירה ברגמן: על הצרכן.

<יעקב אנוך: כשעומדות 20 מכוניות אצל רוזנפלד במגרש, אז הצרכן לא יודע של מי המכוניות.

<יעקב אנוך: הוא לקח מהצרכן את הכסף, הוא לא העביר לאף אחד ולא נתן את האוטו.

<יעקב אנוך: איך הגנת עליו?

<קריאה: זאת כבר הונאה.

<שירה ברגמן: הצרכן צריך לדאוג - -

<יעקב אנוך: זה החיים.

<קטי מורלי: הצרכן יכול לבדוק שהרכב רשום על רישיון הסוחר.

<קטי מורלי: ברגע שהוא מברר ורואה שהרכב רשום על שם אבנר ולא על שם הסוחר, הוא כבר רואה שיש בעיה.

<קריאה: אתם מבקשים פרמטר של כמות.

<שירה ברגמן: איך הוא מוכר את ה-20 של רוזנפלד?

<יעקב אנוך: הוא ייקח כסף ולא ייתן את הרכב.

<אבנר פלור: זה אסור.

<שירה ברגמן: אתה מתאר מצב של פשע.

<יעקב אנוך: זה השוק.

<יעקב אנוך: את לא רואה כלבוטק?

<יעקב אנוך: את לא רואה את כל המקרים?

<דידי רוזנפלד: כל הנושא עלה רק מסיבה אחת.

<דידי רוזנפלד: הנושא לא עלה בגלל שלא צריך.

<דידי רוזנפלד: כן צריך את כל מה שכתוב בסעיף, זה בסדר גמור - -

אבישי ברוורמן: מה אתה מציע כדי לפתור את הבעיה?

<דידי רוזנפלד: להוריד את הכמויות שהוא מכר.

<קריאה: להוריד את הפרמטר של שנה קודמת.

<דידי רוזנפלד: את הפרמטר של השנה הקודמת.

<דידי רוזנפלד: הדבר היחיד הוא לקבוע את המינימום של הון עצמי.

<זאב פרידמן: ידידיי אנוך ורוזנפלד מציעים שנוריד את הנתונים הכלכליים.

<זאב פרידמן: נניח הורדנו את הנתונים הכלכליים, האם זה מונע את אותה סכנה שהם מדברים עליה של לקחת את הכסף ולא להעביר את הרכב?

<קריאה: לא.

<זאב פרידמן: ודאי שלא.

<זאב פרידמן: אני מניח שהרציונל שעומד בבסיס הסדרת החוק הוא לקבוע מי האדם שמורשה, מי הוא אותו בן אדם שמקבל את הרישיון.

<זאב פרידמן: הנחת הבסיס צריכה להיות שאותו אדם שמקבל את הרישיון זה אדם שפועל כדת וכדין.

<זאב פרידמן: לכך אנחנו מצפים.

<זאב פרידמן: אם הוא יעשה משהו שלא כדת וכדין הוא יעמוד למשפט.

<זאב פרידמן: צריך לקבוע סנקציה חמורה על מי שמפר את ההוראות.

אבישי ברוורמן: אני פונה אליך בתור נציג הצרכנים בשם הציבור הגדול והנורא.

אבישי ברוורמן: אתה תומך בסעיף כמו שהוא עכשיו?

<זאב פרידמן: כן.

אבישי ברוורמן: דידי ואנוך, שמעתי אתכם רבות.

אבישי ברוורמן: אני מאשר את הסעיף.

<איתי עצמון: עם השינויים.

אבישי ברוורמן: עם השינויים.

<יערה למברגר: חובות סוחר 76.

<יערה למברגר: על סוחר מיבואן יחולו החובות הקבועות בסעיפים 67,68,70 ו-72 עד 74 ברכב מיבואן בשינויים המחויבים.

<יערה למברגר: אלה סעיפים שהקראנו בישיבה הקודמת ובישיבה הזאת .

אבישי ברוורמן: יש התאמה.

<יערה למברגר: של חובות משווק רכב.

<יערה למברגר: בחרנו את הסעיפים הרלוונטיים להחיל.

<יערה למברגר: סעיף 67 מהישיבה הקודמת מדבר על הבטחת כספי הקונה.

<איתי עצמון: מי הקונה?

<איתי עצמון: הקונה זה הסוחר?

<קטי מורלי: הצרכן הסופי.

<רונן לוי: אם מכרת אוטו חדש - -

<יערה למברגר: סעיף 68 מתייחס לתיאור הרכב.

<יערה למברגר: סעיף 70 טרם הוצבע .

<יערה למברגר: סעיף 72 מתייחס לרישום הרכב.

<יערה למברגר: בסעיף 73 דיברנו על תעודת האחריות.

<יערה למברגר: בסעיף 74 דיברנו לפני כמה רגעים על הנזק.

<יערה למברגר: אלה הסעיפים הרלוונטיים לפרק.

<איתי עצמון: מבחינת רישום הרכב בסעיף 72, עניין רישום הבעלות ברכב.

<איתי עצמון: מה בעצם התחולה של הסעיף לפי סעיף 76?

<איתי עצמון: איך אנחנו קוראים אותו?

<איתי עצמון: רושם את הרכב על שם הקונה בטרם מסירתו לקונה?

<יערה למברגר: אותו הסדר.

<יערה למברגר: במקום "משווק רכב" בא "סוחר ברכב מיבואן".

אבישי ברוורמן: אני מאשר.

<יערה למברגר: סימן ב': סוחר ברכב שאינו רכב חדש רישיון סוחר ברכב 77.

<יערה למברגר: מי שנתקיימו בו כל אלה זכאי לקבל רישיון למכירת רכב שאינו רכב שאינו רכב חדש חדש: הוא עוסק מורשה תושב ישראל או תאגיד רשום כדין שאחד מבעלי העניין בו לפחות הם תושבי ישראל כפי שקבע השר.

<יערה למברגר: פה אפשר להכניס את אותו תיקון שאיתי העיר קודם.

<איתי עצמון: ומנהלו הכללי?

<יערה למברגר: כן.

<איתי עצמון: מה בדיוק השר אמור לקבוע כאן?

<קריאה: השר לא צריך לקבוע.

<יערה למברגר: זה היה אמור להיות בפסקה (2).

<אבנר פלור: יש טעות סופר בסעיף קטן (2).

<איתי עצמון: את התיבה "כפי שקבע השר" אנחנו מעבירים לפסקה (2), ומוסיפים אחרי המילים "שאחד מבעלי העניין בו" את המילים "ומנהלו הכללי".

<אבנר פלור: כן.

<אבנר פלור: אנחנו נעשה את אותו תיאום.

<יערה למברגר: לרשותו מקום מתאים לניהול עסקו ובכלל זה לחניית כלי הרכב שהוא מוכר; זה צריך להיות "כפי שקבע השר" בהתאמה לתיקון הקודם.

אבישי ברוורמן: ברור.

אבישי ברוורמן: אין הערות?

אבישי ברוורמן: אישרנו.

<איתי עצמון: מה תהיה תקופת הרישיון שמוסדר כאן?

<אבנר פלור: גם 3 שנים.

<איתי עצמון: איך לומר את זה?

<איתי עצמון: בהוראה נפרדת?

אבישי ברוורמן: איך שאדוני ממליץ לי.

<איתי עצמון: צריך לאשר הוראה נפרדת, שעניינה תקופת הרישיון.

<איתי עצמון: אני מבין שזה 3 שנים.

אבישי ברוורמן: סעיף נוסף.

אבישי ברוורמן: אנחנו מוסיפים בסעיף 77 את סעיף קטן (3).

<דידי רוזנפלד: למה לסוחר כזה אין הון עצמי?

<דידי רוזנפלד: ברכב חדש ביקשתם הון עצמי.

<דידי רוזנפלד: התווכחנו לפי מה.

<קריאה: אני מסכים עם דידי שפה הבעיה.

<קריאה: כל הפרק הזה שהוספנו זה כדי להסדיר בעיקר את סוחרי הרכב המשומש.

<קריאה: גם שם חייב שיהיה הון עצמי.

<זאב פרידמן: הוועדה ביקשה את ההוספה של הפרק הזה לאחר שהצפנו פה בוועדה את כל מה שקורה בשוק שהוא מאוד מאוד פרוץ וגורם נזקים דרמטיים לאנשים.

<זאב פרידמן: רכישת רכב לא אחת זו העסקה השנייה הגדולה בחייו של האדם.

<זאב פרידמן: אנשים נופלים.

<זאב פרידמן: אני יכול לספר על מקרים קורעי לב.

<זאב פרידמן: היום אנחנו מדברים על מצב שבו אנחנו מותירים חלק מהמצב על כנו בכך שאנחנו מותירים את שאלת הסחר ברכב משומש באופן וולונטרי.

<זאב פרידמן: הוא נותר להחלטתו ולשיקול דעתו של סוחר.

<זאב פרידמן: אני חושב שהיה צריך להטיל חובה על כל מי שסוחר ברכבים לעשות את זה באופן מורשה.

<רונן לוי: זה בדיוק הפוך.

<קריאה: הוא מוכן לעשות את זה בלי תו סוחר.

<רונן לוי: למישהו שאין רישיון מותר לעשות את זה?

<זאב פרידמן: לא יהיו לו את היתרונות.

<רונן לוי: מי שלא יהיה לו רישיון לעסוק בסחר ברכב משומש, יוכל לפי החוק לעסוק בסחר כזה?

<זאב פרידמן: בוודאי.

<רון מלכה: גם אם הוא לא - -

<קטי מורלי: כמעט כולם חתומים כיום על ההתחייבות ומורשים למכור רכב 0 קילומטר.

<קטי מורלי: תצאו מתוך הנחה שכל אלה שמוכרים את המשומש ימכרו גם 0 קילומטר.

<קטי מורלי: הם יצטרכו לעמוד בהון העצמי, כי כולם לא מחזיקים רק ישנות, הם מחזיקים גם 0 קילומטרים.

<קטי מורלי: כולם חתמו על ההתחייבות.

<קטי מורלי: אנחנו נגיע ליום שכולם יהיו כאלה שמוכרים גם 0 קילומטר.

<רונן לוי: רישוי לא צריך להפוך לחסם בשביל להיכנס לשוק.

<רונן לוי: בשביל זה עשינו רישוי.

<רונן לוי: תו סוחר הוא לא רישוי.

<רונן לוי: אנחנו מדברים על מקצוע מוגבל.

<יערה למברגר: יש שם גם רישיון סחר.

<רונן לוי: רישיון סחר הוא לא רישיון עיסוק.

<יערה למברגר: אתה צודק שזה רישיון - -

<רונן לוי: עכשיו אנחנו מדברים על רישיון עיסוק, נכון?

<יערה למברגר: אתה צודק.

<רונן לוי: מי שאין לו את רישיון העיסוק, יכול לעסוק בזה?

<יערה למברגר: החוק יוצר מבנה שעל מה שנכנס בתוך שירותי הרכב – נצטרך לתקן את ההגדרות כמו שעו"ד עצמון אמר קודם - יש חובה של רישוי, אחרת אי אפשר לעסוק בו.

<יערה למברגר: אני יכולה להקריא שוב את סעיף 3, שהוא הסעיף הבסיסי שהוצבע: "לא ייתן אדם שירות רכב אלא אם כן קיבל רישיון למתן אותו שירות ובהתאם לתנאי הרישיון ולהוראות חוק זה".

<יערה למברגר: זה אחד התנאים שנדרש מבקש הרישיון לעמוד בהם.

<יערה למברגר: הוא לא יוכל לעסוק בזה, אלא אם כן הוא עומד בתנאים.

<רונן לוי: באנו להסביר שלא צריך להפוך את רישוי העיסוק לחסום.

<רונן לוי: אלה שני דברים שונים.

<רונן לוי: אנחנו רוצים לפתוח שווקים, לא לחסום אותם.

<רונן לוי: אם יתחילו לשים עכשיו אלף חסמים אנשים לא ייכנסו.

<איתי עצמון: אנחנו לא מכניסים דרישת הון עצמי כאן?

<קריאה: לא צריך.

אבישי ברוורמן: אישרתי את 77 עם כל התיקונים, הנוסחים וההתאמות.

אבישי ברוורמן: אנחנו עוברים לסעיף 78.

<יערה למברגר: צריך להוסיף כותרת לסעיף 78.

<יערה למברגר: אני רואה שאין לה כותרת.

<איתי עצמון: אנחנו נמצא את הכותרת המתאימה.

<יערה למברגר: זה יכול להיות: "חובות סוחר ברכב שאינו רכב חדש".

<יערה למברגר: 78.

<יערה למברגר: על סוחר ברכב שאינו רכב חדש יחולו החובות הקבועות בסעיפים 68,72, ו-74 בשינויים המחויבים.

<יערה למברגר: פה בדקנו מה הסעיפים הרלוונטיים בהתאם לתחום העיסוק.

<יערה למברגר: החלנו פחות סעיפים מאשר בסימן הקודם.

<יערה למברגר: חלק מהעניינים, כיוון שמדובר ברכב משומש, מוסדרים בחוק מכירת רכב משומש (זכאות למידע וגילוי נאות) מ-2008.

<יערה למברגר: הוא לא חל על רכב חדש אבל כן על רכב משומש.

<יערה למברגר: חלק מהעניינים מוסדרים שם בצורה נכונה ומספקת.

<יערה למברגר: אין צורך להחיל סעיפים שרק יכולים לעורר שאלות וכפילויות.

<איתי עצמון: אני רואה שבסעיף 73, שעניינו תעודת אחריות, לא חל העניין הזה.

<דפנה עין דור: זה רכב שאינו חדש.

<איתי עצמון: מה לגבי רכב שנרשם על שם סוכן מורשה?

<איתי עצמון: רכב חדש מוגדר כרכב שטרם נרשם לראשונה לתנועה בדרכים בישראל או במדינה בחוץ.

<יערה למברגר: קודם זה היה סוחר ויבואן ישיר או עקיף.

<יערה למברגר: זה לא אומר בהכרח רק רכב חדש.

<יערה למברגר: הסימן הקודם חל גם על רכב שנרשם על שם סוכן מורשה.

<יערה למברגר: פה זה רכבים משומשים.

<איתי עצמון: זה לא רכב חדש כהגדרתו בסעיף ההגדרות?

<יערה למברגר: בגלל זה הוספנו הגדרות של סחר ברכב שאינו רכב חדש.

<איתי עצמון: אנחנו משתמשים בתיבה "רכב חדש".

<איתי עצמון: רכב חדש מוגדר בסעיף ההגדרות.

<אבנר פלור: שאינו רכב חדש.

<יערה למברגר: אולי צריך להוסיף בהגדרה את המילים "ולא נרשם על שם סוכן מורשה".

<איתי עצמון: בהגדרה שהוועדה אישרה?

<יערה למברגר: אנחנו רוצים רכבים שהם במובן העממי משומשים.

<יערה למברגר: רכב שנרשם אצל סוכן מורשה והוא עם הניילונים, כמו שנאמר קודם, אמור להיכנס לקטגוריה הקודמת.

<יערה למברגר: בגלל זה הכנסנו שם יבואן עקיף.

<אבנר פלור: אני מקבל את מה שאתה אומר.

<אבנר פלור: צריך לעשות רביזיה על ההגדרה?

<איתי עצמון: אני חושב שאין ברירה, כיוון שההגדרות אושרו.

<אבנר פלור: נגיש רביזיה.

<אהוד שניידר: בסעיף 78, שמחילים עליו את סעיפים 68,72 ו-74, אני סבור שצריך להחיל גם את סעיף 67, שמדבר על הביטחון שיכול הקונה לקבל במקרה והוא יבחר בערבות הבנקאית.

<אהוד שניידר: אין סיבה במקרה הזה שלא תהיה לו בחירה כזאת.

<אבנר פלור: אבל לפי הסכום שנקבע בסעיף.

אבישי ברוורמן: מקובל לפי הסכום שנקבע בסעיף.

<איתי עצמון: גם סעיף 67 יהיה בגדר הסעיפים בסעיף 78?

<יערה למברגר: כן

אבישי ברוורמן: אני מאשר את זה בתיקון שניידר.

<יערה למברגר: סימן ג': הוראות כלליות חובת דיווח בנושא 78א (א) בעל רישיון לפי סימן (א) יגיש למנהל מידי שנה אישור רואה חשבון הון עצמי המבוסס על דוחות כספיים מבוקרים לגבי השנה הקודמת, כי יש לו הון הון עצמי כאמור בסעיף 75(3).

<יערה למברגר: (ב) פחת ההון העצמי שנקבע לפי סעיף 75(3), ידווח על כך למנהל בכתב בתוך שבעה ימים.

אבישי ברוורמן: אני מאשר.

<יערה למברגר: חובת הצבת שלט 78ב בעל רישיון לפי פרק זה יציב שלט בולט בעין במקום הנראה לעיני הלקוחות שיכלול את שם הסוחר ומספר רישיונו.

<איתי עצמון: השלט יוצב במקום המכירה?

<יערה למברגר: כן.

<איתי עצמון: אני חושב שצריך להוסיף.

<יערה למברגר: אפשר לכתוב את המילים "במקום המכירה הנראה לעיני הלקוחות.

<יערה למברגר: ."

אבישי ברוורמן: אנחנו מאשרים.

<יערה למברגר: חובות לפי חוק 78ג.

<יערה למברגר: בעל רישיון לפי סימן ב' יעמוד בהוראות חוק מכירת רכב משומש מכירת רכב משומש (זכאות למידע וגילוי נאות), התשס"ח-2008.

<יערה למברגר: אמרנו כבר קודם שרכב משומש נכנס לגדר החוק מ-2008.

<יערה למברגר: הסיבה שאנחנו חוזרים על זה פה היא כדי לתת אפשרות אכיפה נוספת של הוראות החוק שכיום הן רק פליליות.

<יערה למברגר: ברגע שזה יהיה תנאי לפי החוק הזה, נוכל לשלב את זה באפשרויות אכיפה חלופיות, כמו למשל עיצומים כספיים.

<יערה למברגר: זה יהפוך להיות אחד מהתנאים לפי החוק הזה.

אבישי ברוורמן: אני מאשר.

<יערה למברגר: איסור הסעה 78ד בעל רישיון לפי פרק זה לא יסיע נוסעים ולא יוביל מטען ולא ירשה לאחר להסיע נוסעים או להוביל מטען בתמורה, בכלי הרכב שבהם הוא סוחר; זה סעיף שנמצא כבר היום בתקנות התעבורה בהסדר של תו הסחר.

<לאה ורון: אדוני מאשר את סעיפים 78א, 78ב, 78ג ו78ד?

אבישי ברוורמן: אני מאשר.

<איתי עצמון: מה יהיה דינם של אלה שמחזיקים היום רישיון סחר לפי תקנות התעבורה?

<יערה למברגר: צריך לעשות הוראות מעבר.

<איתי עצמון: הדבר יבוא לידי ביטוי בהוראות המעבר?

<יערה למברגר: כן.

<רון מלכה: היום המצב שהם יכולים לנהוג באוטו בלי חובת בדיקה או נסיעת מבחן של הלקוח.

<יערה למברגר: כתוב: "לא יסיע נוסעים ולא יוביל מטען".

<יעקב אנוך: אני רוצה להעיר על סעיף 78ד.

אבישי ברוורמן: אישרתי אותו הרגע.

<יעקב אנוך: יש היום תופעה נרחבת מאוד של סוחרי רכב עם תו סוחר שבמבחן משתמשים ברכב לשימושם העצמי ללא שום הגבלה.

<יעקב אנוך: צריך להוסיף פה שאסור לעשות גם שימוש ברכב לשימוש עצמי.

אבישי ברוורמן: האם יש בהערה של מר אנוך משום התבונה?

<קטי מורלי: איך הוא יראה אותו לרוכשים פוטנציאלים?

<יעקב אנוך: זה לא שימוש עצמי.

<דידי רוזנפלד: הוא לא יכול לנסוע עליו בשבת לסחנה.

<קטי מורלי: גם היום לא.

<יעקב אנוך: זה לא כתוב.

<יעקב אנוך: היום זה כן.

<קטי מורלי: הם עוברים על החוק.

<יעקב אנוך: אין חוק.

<יערה למברגר: נראה לי בסיסי שהוא לא יסיע נוסעים, הוא לא יוביל מטען בתמורה.

<יעקב אנוך: אבל הוא מסיע את עצמו.

<יעקב אנוך: במקום שהוא ייסע באוטו - -

<קטי מורלי: הכוונה פה למשהו אחר.

<קטי מורלי: יש אנשים שעושים שימוש ברכב פרטי ולוקחים תמורה מאנשים.

<קטי מורלי: זה אסור.

<קטי מורלי: זאת הכוונה.

<קטי מורלי: אם האוטו צריך תיקון, או צריך לבצע - -

<יעקב יהודה רודד: לא על זה מדברים.

<יעקב יהודה רודד: מדברים על מצב שלוקחים את הילדים בשבת לבקר בכנרת.

<קטי מורלי: אנחנו יודעים שזה קיים.

<יעקב אנוך: צריך להכניס פה סעיף שזה אסור.

<קטי מורלי: יש הרבה עבריינים.

<יעקב אנוך: הם לא עבריינים.

<קריאה: גם היום זה אסור.

<יעקב אנוך: סוחר רכב שצריך לנסוע היום לאיזה שהוא מקום, לוקח את הרכב עם תו סוחר ונוסע לאן שהוא רוצה.

<לאה ורון: למה זה רע?

<לאה ורון: מה רע בזה שיש לו במגרש רכב והוא נכנס לרכב ונוסע?

<לאה ורון: יש איזו מניעה?

<דידי רוזנפלד: הוא הפקיד את הרישיון.

<יעקב אנוך: בשביל מה הוא הפקיד רישיון?

<דידי רוזנפלד: האגרה מפסיקה להיות משולמת?

<יעקב אנוך: כן.

<קטי מורלי: הרכבים שנרשמים על רישיון סחר נכנסים באופן אוטומטי להפקדה.

<קטי מורלי: ברגע שרישיון מופקד אסור לנסוע בו כי הוא מופקד, הוא מוקפא.

<קטי מורלי: מותר לאותו סוחר ורק לסוחר עם שלט במבחן לעשות סיבוב על מנת להראות את הרכב לרוכש הפוטנציאלי, או לקחת אותו על מנת לבצע לו טסט ולהחזיר למגרש.

<קטי מורלי: חל איסור מעצם זה שהרישיון מופקד.

<קטי מורלי: מה שיקי אומר זה שהם לוקחים את השלט במבחן וחוגגים בסחנה.

<קטי מורלי: זה נושא אכיפתי יותר, כי אני בנקודת זמן לא יכולה לדעת מי עושה שימוש לסחנה או לדיסקוטק.

<רונן לוי: אתם עושים בלבול בין הרישיון של הרכב לבין הרישוי של העוסק.

<רונן לוי: זה לא קשור.

אבישי ברוורמן: איתי, יש בעיה?

<איתי עצמון: אני לא חושב.

אבישי ברוורמן: יערה, יש בעיה?

<יערה למברגר: לא.

אבישי ברוורמן: הערת אנוך נשארת בתור הערה היסטורית.

<יערה למברגר: אני מציעה שנחזור לסעיף 52.

<יערה למברגר: סעיף 52 שנדון בישיבות קודמות מדבר על התקשרות יבואן רכב מסחרי עם מוסך.

<יערה למברגר: הכנסנו בסעיף מספר תיקונים בעקבות הערות הייעוץ המשפטי, בעקבות ההערות שעלו ממשתתפי הדיון.

<יערה למברגר: 52.

<יערה למברגר: (א) לא יתנה יבואן רכב מסחרי את התקשרותו עם מוסך לשם היותו מוסך שירות של יבואן בתנאי מן התנאים האלה: תיקון רכב במוצר תעבורה מסוים או בסוג מסוים של מוצר תעבורה מבלי להציע ללקוח מוצר תעבורה מתאים אחר לפי סעיף 103.

<יערה למברגר: מתן שירות לכלי רב שיובאו על ידי היבואן בלבד; מחיר מוצר תעבורה או מחיר השירות לרכב שהמוסך נותן.

<יערה למברגר: מתן דיווח על העניינים המפורטים בפסקאות (1) עד (3); (ב) הוראות סעיף קטן (א) לא יחולו ככל שמדובר במוצרי תעבורה ובשירותי תחזוקה לרכב הניתנים במסגרת אחריות בשיעור כאמור בסעיף 42(ג) או במסגרת תקלת בטיחות סדרתית או במקרים נוספים שקבע השר; סעיף 103, שמאוזכר בסעיף 1 - כשנגיע אליו נתקן אותו טיפה ונבהיר - מדבר על החובות של המוסך כלפי הלקוח.

<יערה למברגר: הוא בין היתר אומר שחובה עליו להציע ללקוח חלופות של מוצרי התעבורה המתאימים.

<איתי עצמון: מגוון של מוצרים.

<יערה למברגר: כן, רק המתאימים לרכב.

<יערה למברגר: זה מקשר את זה להצעה ללקוח של החלופות.

<יערה למברגר: השיעור של האחריות בסעיף 42(ג) שבסעיף (ב) דומה לצו המוסכם שמדבר על יותר מ-90%.

<יערה למברגר: אנחנו פשוט מפנים ומשתמשים פה באותה הגדרה.

<יערה למברגר: הוספנו פה מקרים נוספים שקבע השר בנוסף לריקול ולאחריות, כי יכול להיות שיהיו סיטואציות נוספות שנרצה להוסיף בתקנות שלגביהן לא תחול פסקה (א).

<אבנר פלור: סעיף 51 מחייב את היבואן לפרסם את התנאים להתקשרות עם מוסך השירות.

<אבנר פלור: הסעיף הזה אוסר על היבואן להתנות את ההתקשרות שלו עם המוסך בתיקון מוצרי תעבורה מסוימים שהוא רוצה לחייב אותו.

<אבנר פלור: אנחנו מתייחסים פה למחיר של מוצר התעבורה ולמחיר של השירות לרכב שבמוסך.

<אבנר פלור: סעיפים (1),(2) ו-(3) יהיו תחת דיווח.

<אבנר פלור: ב-52 (ב) התבססנו על הצו המוסכם של הממונה.

אבישי ברוורמן: קיבלתי מכתב ב-22 ביוני 2014 מרונן לוי ואריה אשד לגבי הסעיף הזה.

אבישי ברוורמן: אני אתן לרונן להציג את זה.

אבישי ברוורמן: הוא הציע תיקון לנושא הזה.

אבישי ברוורמן: הוא הציע הגבלת כמות מוסכי השירות שבבעלות יבואן רכב למוסך אחד לכל היותר.

אבישי ברוורמן: יש לזה משמעות.

אבישי ברוורמן: מכיוון שמטרת יישום הרפורמה היא הגברת התחרות, הוא מציע - -

<אבנר פלור: המכתב שאתה מתייחס אליו כרגע מתייחס לנושא הכללי של בעלות של יבואנים על יותר ממוסך אחד.

<אבנר פלור: זה סעיף שהוא בפני עצמו.

<יערה למברגר: הוא לא עוסק בבעלות.

אבישי ברוורמן: מקובל עלי.

<רונן לוי: מה שכתבנו במכתב זאת אותה לוגיקה.

<רונן לוי: מפריע לנו שההתניה פה היא רק בהתקשרות, שאין פה פעולת "עשה" או "אל תעשה".

<רונן לוי: בסעיף 52(א) ביקשנו שיהיה איסור כמו דיבר, שאומר "אל תפעל", "אל תשפיע".

אבישי ברוורמן: מה הניסוח?

<יערה למברגר: סעיף 45, שהצבענו עליו, מדבר על משהו בכיוון הזה.

<יערה למברגר: אני חושבת שהוא גם מנוסח בדומה לחוק המזון.

<יערה למברגר: הוא מדבר על "לא יכתיב - -

<רונן לוי: אנחנו מדברים פה עכשיו על התקשרות.

<יערה למברגר: זה בכיוון שאתה מדבר עליו.

<יערה למברגר: כתוב: "לא יכתיב ולא ימליץ".

<יערה למברגר: זה בדיוק מדבר על הפעולה.

<יערה למברגר: אפשר לכתוב "לא יתנה יבואן רכב מסחרי את התקשרותו עם מוסך, לא יכתיב ולא ימליץ לו".

<יערה למברגר: זה מדבר על הפעילות.

<איתי עצמון: הרחבה של תחולת הסעיף מעבר להתקשרות.

<רונן לוי: אין לנו למי להתלונן.

<יערה למברגר: יש לי עדיפות שסעיפים דומים ינוסחו בחוק באופן דומה, כי אחרת זה מעלה לי שאלות פרשניות רבות.

אבישי ברוורמן: קח דוגמה על מנת להסביר את הבעיה.

<רונן לוי: הצד החלש בנישואים מקבל הגנה מהחוק.

<רונן לוי: מועסק מול מעסיק, אישה חלשה.

<רונן לוי: פה אנחנו רוצים לקבל הגנה לא רק בהתניה בהתקשרות אלא בחיים.

<רונן לוי: אנחנו רוצים לקבל דיבר ושיהיה רגולטור שכשאנחנו מתלוננים הוא יוכל לעשות חקירה ולתת לזה מענה.

אבישי ברוורמן: זאב, איך זה מתבטא בניסוח?

<זאב פרידמן: אחת הבעיות נמצאת בביטוי "את התקשרותו".

<זאב פרידמן: הבעיה היא שהוא לא יתנה את עצם ההתקשרות, את פעולת ההתקשרות.

<זאב פרידמן: רשום אצל אבנר הנוסח.

<אבנר פלור: מה שהוצע על ידי זאב זה להוסיף אחרי המילים "מוסך שירות של יבואן" את המילים "ולא יעשה דבר שיש בו כדי להשפיע על מוסך לפעול בתנאי מהתנאים האלה".

<זאב פרידמן: אז אתה מתייחס להתקשרות ולחיי החוזה.

<יערה למברגר: זה נוסח רחב.

<יערה למברגר: אני לא יכולה להבין אותו.

<יערה למברגר: לא נוכל לאכוף אותו.

<יערה למברגר: זה לא הנוסח המקובל בחוקים דומים.

<רונן לוי: דווקא את הנוסח שלך אי אפשר לאכוף.

<רונן לוי: זה או שאני אחיה איתו, או שאני לא אחיה איתו.

<יערה למברגר: אני מבינה את ההערה.

<יערה למברגר: הצעתי הצעה שמרחיבה מאוד את תחולת הסעיף.

<יערה למברגר: היא מדברת על כך שהוא לא יכתיב ולא ימליץ.

<זאב פרידמן: מתי הוא לא יכתיב ולא ימליץ?

<זאב פרידמן: לגבי מה?

<זאב פרידמן: לגבי ההתקשרות.

<איתי עצמון: לא, מעבר להתקשרות.

<יערה למברגר: אני מציעה לכתוב כך: "לא יתנה במסגרת התקשרות, לא יכתיב ולא ימליץ בעניינים המפורטים בפסקאות (1) עד (4)".

<יערה למברגר: אני מבינה את ההערה שלכם שזה לא יהיה רק במסגרת ההתקשרות.

<יערה למברגר: אני מנסה להרחיב את הסעיף.

<יערה למברגר: עדיין לא הבנתי למה ההתייחסות למילים "לא יכתיב ולא ימליץ", שזה הנוסח שמקובל בחוק הזה ובחוקים אחרים, לא עונה על מה שאתם רוצים.

<יערה למברגר: למה היא כל כך שונה מההצעה שלכם מבחינת

<יערה למברגר: כם כדי להשיג את המטרה שאתם רוצים?

אבישי ברוורמן: עו"ד פרידמן, מה שונה ההצעה של עו"ד למברגר מהתיקון שאתה ניסחת?

<זאב פרידמן: אני חושב שאם ייכתב כך: "לא יתנה ולא ימליץ יבואן רכב מסחרי למוסך לשם תנאי מהתנאים הבאים", זה בסדר.

<זאב פרידמן: הביטוי "התקשרות" הוא זה שבעצם - -

<איתי עצמון: אתה מציע למחוק את התיבה "התקשרות"?

<זאב פרידמן: זה בעצם מצמצם רק לעניין ההתקשרות בלבד.

<זאב פרידמן: זה לא נכון.

<איתי עצמון: לא יתנה, לא יכתיב ולא ימליץ?

<זאב פרידמן: אתה שוב מגיע למילים "את התקשרותו".

<יערה למברגר: לא יתנה יבואן רכב מסחרי את התקשרותו עם מוסך, לא יכתיב ולא ימליץ לו בעניינים המפורטים בפסקאות (1) עד (4).

<יערה למברגר: אני משאירה בהתחלה את המילים "את התקשרותו", אבל בחלק השני אני מתייחסת לפסקאות (1) עד(4) ולא תולה את זה בהתקשרות.

<זאב פרידמן: בסדר גמור.

אבישי ברוורמן: את תיקון למברגר, לוי ופרידמן אישרנו.

<אהוד שניידר: בסעיף 52 (א)(1) אני מבקש שיוסיפו ביחס למוצרי התעבורה את המילים "ובלבד שעומדים בדרישות איכות והתאמה".

<אהוד שניידר: הבקשה הזאת היא לא המצאה שלנו.

<אהוד שניידר: היא קיימת בצו הממונה על ההגבלים העסקיים שאושר בשנת 2002.

<אהוד שניידר: שתי ההערות הנוספות מתייחסות לעניין החציצה הפיזית.

<אהוד שניידר: הממונה על ההגבלים העסקיים, במסגרת הדיונים על הצו המוסכם, הסכים לקבל את העובדה שיצרני הרכב דורשים במסגרת הבידול והמיתוג של המוצרים שלהם שהשירות יינתן במקום שהוא מוגדר ספציפית ומאופיין על ידי יצרני הרכב.

<אהוד שניידר: אנחנו מבקשים שבסעיף (2) יהיה כתוב שמותר להתנות.

<אהוד שניידר: לא יאסור לטפל במוצר תעבורה אחר, אבל בתוך חציצה פיזית.

<אהוד שניידר: יהיה חלק שמוקצה למוצר אחד, חלק שיכול להיות מוקצה לאחר.

<אהוד שניידר: לגבי המידע.

<אהוד שניידר: מחקו את סעיף (4) לגבי קבלת המידע.

<אהוד שניידר: יבואני הרכב לא יוכלו לדרוש מידע לגבי מוצרי תעבורה.

<אהוד שניידר: בצו הממונה על ההגבלים העסקיים יש מידע לגבי מוצרי תעבורה שאנחנו זכאים והוכר שאנחנו נוכל לקבל מהמוסכים המורשים, כדי שנוכל לנהל את המלאי.

<אהוד שניידר: לא לגבי השם של הספק, לא לגבי המחירים, אלא לגבי הכמויות.

<אהוד שניידר: העניין הזה אושר.

<אהוד שניידר: אין סיבה שכרגע הוא לא יאושר, מה גם שמטילים על יבואני הרכב חובות מוגברים לעניין ניהול המלאי.

<אהוד שניידר: הערה נוספת היא לגבי הסכמי תחזוקה.

<אהוד שניידר: זה הוכר במסגרת פסיקה של בית המשפט העליון בפסק דין אוטו ליין.

<אהוד שניידר: לא מספיק אחריות ותיקוני ריקול, אלא גם הסכמי תחזוקה שאנחנו היבואנים מוכרים לציי הרכב.

<אהוד שניידר: אנחנו, הלקוחות של מוסכי הרכב, מעוניינים שנוכל לדרוש את סוג מוצרי התעבורה שיותקנו בכלי הרכב.

<אוריאל סיטרואן: בצו היה מוצר תעבורה העומד בדרישות איכות והתאמה.

<אוריאל סיטרואן: יש רצון של היבואנים לדאוג למוניטין שלהם.

<אוריאל סיטרואן: כאשר יש להם מוסכי שירות מורשי יבואן הם רוצים שגם המוניטין של המוסך, המוניטין של המותג שהם מייבאים יישמרו.

<זאב פרידמן: זאת גם זכות של הצרכן.

<אוריאל סיטרואן: מצד שני, ברגע שהיבואן יכול להחליט מה זה מוצר תעבורה העומד בדרישות איכות והתאמה - -

<יעקב אנוך: לא היבואן מחליט.

<אוריאל סיטרואן: ברגע שיש איזה משהו כזה שהוא קצת עמום, יכולים להגיע למצב שבסוף ממליצים רק על מוצר אחד.

<איתי עצמון: כמו למשל רק מקוריים.

<איתי עצמון: יש רשימה ארוכה.

<אוריאל סיטרואן: זה יכול להיות מוצרים שרק היבואן הוא היחיד שמוכר.

<אוריאל סיטרואן: אנחנו רואים שיש מחירים גבוהים.

אבישי ברוורמן: המלצתך היא לקבל את הנוסח הקיים?

<אוריאל סיטרואן: לקבל את הנוסח.

<אוריאל סיטרואן: אם זה פוגע ביבואן בזה שיש סכנה למוניטין שלו, הוא תמיד יכול להוריד את המחיר של החלף המקורי כך שהצרכן יבחר בחלף.

<שירה ברגמן: אני מצטרפת לדעתו של אוריאל.

<שירה ברגמן: אנחנו מבינים שיש כאן איזה שהוא איזון.

<שירה ברגמן: אנחנו רוצים לאזן בין חובות צרכניות וזכויות קניין כאלו ואחרות, לבין הרצון לעודד תחרות.

<שירה ברגמן: כפי שאוריאל אמר, אנחנו מכירים היטב את הסוגיה של מוצרי התעבורה החליפיים בארץ, שהעלות שלהם ביחס למדינות המערב גבוהה בעשרות אחוזים ולעיתים גם מעבר לכך.

<שירה ברגמן: אנחנו מכירים את הסוגיה שבישראל יש אנומליה יוצאת דופן בשימוש בחלקי תעבורה מקוריים.

<שירה ברגמן: ביחס לעולם האחוזים כאן גבוהים בהרבה.

<שירה ברגמן: הסעיף הזה בהחלט נועד לנסות לתמוך בשינוי.

אבישי ברוורמן: את מחזקת את מה שאמר אוריאל.

<אבנר פלור: בסעיף (1) אנחנו מפנים לסעיף 103.

<אבנר פלור: בסעיף 103 כתוב: "על המוסך להתקין סוגי מוצרי תעבורה המתאימים לטיפול ברכב".

<אבנר פלור: האחריות של אותו מנהל מקצועי במוסך היא להתאים את החלק שיהיה מותאם לרכב.

<אבנר פלור: בשנים האחרונות, כפי שהציגה שירה ואוריאל סיטרואן, רואים בנושא של מוצרי התעבורה שהתחרותיות מאוד מאוד בעייתית.

<אבנר פלור: אנחנו רואים הפרשי מחירים מאוד גדולים בתוך החלקים המקוריים עצמם.

<אבנר פלור: יש הפרשי מחירים מאוד גדולים בין המקורי אל מול התחליפי.

<אבנר פלור: אנחנו בתהליך עבודה של שינוי דרישות ייחודיות ישראליות - הן של משרדי הממשלה השונים והן של המעבדות המוסמכות - ותקנים ישראלים ייחודיים שיצרו את המצב הזה של צמצום הייבוא של חלקים וייצור של חלקים מתאימים לרכב.

<אבנר פלור: מה שאנחנו בעצם נעשה גם בפרק הבא זה נתייחס לנושא של מוצרי תעבורה, למודל עצמו.

<אבנר פלור: מדובר במוצרי תעבורה שעומדים בדרישות תקינה, שעומדים בסטנדרטים בינלאומיים.

<אבנר פלור: אני חושב שהסעיף הזה, כמו שהוא כתוב, מאוזן ונותן מענה ללקוח הסופי שהרכב יוצא ברמה הבטיחותית שישנה.

<יערה למברגר: ההשוואה בין הסעיף לצו המוסכם מורכבת בעיני.

<יערה למברגר: ניסו לדבר פה על הסייגים שנמצאים בצו המוסכם, אבל גם תחולת הסעיף לא זהה לתחולה במצב המוסכם .

<יערה למברגר: אי אפשר להשוות.

<יערה למברגר: התחולה, להבנתי, של הסעיף בצו המוסכם רחבה יותר, ולכן תחולת הסעיף רחבה יותר והסייגים רחבים יותר.

<יערה למברגר: אני רואה את הסעיף הזה כסעיף יותר ספציפי.

<יערה למברגר: אני קראתי את הצו המוסכם כרחב יותר.

<יערה למברגר: ההשוואה היא קשה.

<יערה למברגר: קשה לי להגיד מה רחב יותר ומה צר יותר.

<יערה למברגר: אני לא יכולה לקחת סייג משם ולהעתיק אותו כמו שהוא.

אבישי ברוורמן: ולכן?

<יערה למברגר: אי אפשר לקחת את הסייג שנמצא בצו המוסכם ולהעתיק אותו.

<איתי עצמון: את אומרת שמהותית ההסדרים שקיימים בצו המוסכם לא ראויים בעיניכם.

<יערה למברגר: מעבר לכך.

<יערה למברגר: אני אגיד לגופו של העניין לגבי הנושא של האיכות.

<יערה למברגר: הנושא נידון בפני בית הדין.

<יערה למברגר: מה שמעניין בהחלטה זה שיש חוסר התאמה בין הסעיף לבין הנמקת בית הדין.

<יערה למברגר: כבוד השופט כתב שיש סיבה, להבנתי לפחות, לקביעת דרישת איכות מכיוון שהיבואן משתתף, מממן את האחריות, לכן לגיטימי שהוא יקבע את איכות המוצרים.

<יערה למברגר: יש לנו פה סייג לגבי האחריות.

<יערה למברגר: הכרנו בזה שהיבואן מממן באחריות, בריקול.

<יערה למברגר: אישרנו פתח למקרים נוספים שקבע השר, כי אנחנו מבינים וגם אבנר אמר לפני זה שיכול להיות שיהיו מקרים נוספים שיצדיקו את זה.

<יערה למברגר: אם מדובר במימון של האדם עצמו, בעיני זה לגיטימי שללקוח תהיה הבחירה.

<יערה למברגר: זה לא סעיף כזה מהפכני.

<יערה למברגר: כל מה שאמרנו זה שיציעו ללקוח חלופות.

<יערה למברגר: העצמת הלקוח היא בעיני חשובה.

אבישי ברוורמן: את מחזקת מבחינה משפטית את עמדת סיטרואן ואת עמדת פלור.

<דידי רוזנפלד: אדוני היושב-ראש, האזרח נכנס למוסך מורשה.

<דידי רוזנפלד: מה הוא מצפה?

<דידי רוזנפלד: שישימו לו שם חלפים באיכות ובטיב טוב לרכב שלו הספציפי.

<דידי רוזנפלד: מה הצו אומר, או מה עומד עכשיו לפנינו?

<דידי רוזנפלד: שתהיה התאמה, כלומר שהחלק יתאים.

<דידי רוזנפלד: קח לדוגמה מסנן שמן.

<דידי רוזנפלד: החלק החיצוני שמתברג למקום שהוא צריך להתברג בו במנוע מתאים, אין ויכוח, אבל בתוך המסנן במקום שיהיה מסנן יהיה נייר עיתון.

<דידי רוזנפלד: איך אתה מגן על הצרכן הזה?

אבישי ברוורמן: איך אתה מגן על צרכן שקיבל מסננת של נייר עיתון במקום מסננת עם חורים?

<זאב פרידמן: אני מודה שיש לי קושי מסוים להגן.

<זאב פרידמן: אני נאלץ איפה שהוא לסמוך על המשרד ולומר שלמשרד יש את מנגנוני הפיקוח, את כל הצווים ואת כל התקנות שבהם כל חלקי החילוף נכנסים לארץ ועוברים בקרה מסוימת.

<זאב פרידמן: אני לא אתן את תעודת האמון הזאת שאני נותן באופן גורף.

<זאב פרידמן: אני שותף לחשש הזה.

<זאב פרידמן: אני גם סבור והבעתי את דעתי בפעמים קודמות וגם היום בחדרו של אבנר בדיוק על הסעיף הזה.

אבישי ברוורמן: אני רוצה לשאול שאלה פרקטית, כי אני לא בקיא.

אבישי ברוורמן: אני שואל פה את רונן לוי או אנשים אחרים.

אבישי ברוורמן: אני לא יודע אם כוח האכיפה רציני או לא רציני.

אבישי ברוורמן: המקרים האלה של רמאויות, שאנשים מכניסים - -

<דידי רוזנפלד: זו לא רמאות.

<זאב פרידמן: זו לא רמאות.

<זאב פרידמן: זה מוצרים לגיטימיים.

אבישי ברוורמן: המוצרים באיכות נמוכה.

<זאב פרידמן: באיכות נמוכה יותר.

<זאב פרידמן: לא אחת הלקוח הוא לא הלקוח הסופי.

<רונן לוי: למה האינטרס של המוסך לא שווה?

<רונן לוי: האינטרס של המוסך לשים חלק טוב הוא בדיוק כמו האינטרס - - הוא לא צריך את היבואן בשביל זה.

<רונן לוי: אני לא מבין למה הוא צריך שהיבואן - -

<זאב פרידמן: המאזן שבין התחרות ובין - -

אבישי ברוורמן: פרידמן, אתה תומך בהצעה כמו שהיא?

<זאב פרידמן: אני עדיין לא תומך.

<זאב פרידמן: אני מעדיף להימנע.

<משה בר: יש חלקים תואמים לחלק האורגינאלי.

<משה בר: צריך ליידע את האדם, כי בין חלק לחלק יש הפרש מחירים די גדול.

<משה בר: אורגינאלי עולה לפעמים פי שתיים ופי שלוש.

<משה בר: לא יכול להיות שבעל המוסך ישים לא אורגינאלי והאדם ידע שהוא שם את האורגינאלי וישלם על האורגינאלי.

<משה בר: כל מוסך שרוצה לשים חלק שלא תואם, חייב ליידע את בעל הרכב והוא צריך את הסכמתו.

<משה בר: יכול להיות שאני רוצה לשים אורגינאלי ולשלם פי שלוש, או לשים חיקוי לאורגינאלי ולשלם פחות.

אבישי ברוורמן: אבנר, מקובל.

<אבנר פלור: זה מוסדר.

אבישי ברוורמן: מר בר, דברי אלוהים חיים.

<דני קדרון: תמיד החלק הלא מקורי לא יושב כמו החלק המקורי.

<דני קדרון: כשאתה בא למכור את האוטו בעל המקצוע אומר שהוחלף פגוש, שהוחלף מכסה מנוע.

<דני קדרון: תמיד המקורי עדיף, כי הוא מחזיר את הרכב לקדמותו.

<לאה ורון: אתה אומר ההיפך ממר בר.

<דני קדרון: אני חושב שצריך להוריד את המחירים על החלקים המקוריים, כדי שכל רכב שנפגע יחזור לקדמותו ולא יאבד את הערך.

אבישי ברוורמן: מר בר אומר א', מר קדרון אומר ב'.

<דני קדרון: כבוד היושב-ראש, אני מדבר על החלקים המקוריים.

<דני קדרון: אין יותר טוב מהמקורי.

<דני קדרון: כשאתה בא למכור רואים שהוחלף מכסה.

<דני קדרון: אף אחד לא יכול לעשות כמו המקורי.

<יורם בונן: אני מבקש להחזיר את הדיון לקונטקסט של הסעיף הזה.

<יורם בונן: מדובר פה על התערבות ביחסים מסחריים בין שני גופים עסקיים.

<יורם בונן: לא מדובר על הצרכן.

אבישי ברוורמן: בשביל זה ביקשתי ממר סיטרואן שאמון על ההגבלים העסקיים.

אבישי ברוורמן: הוא חיזק את עמדת הממשלה.

<יורם בונן: הוא חיזק את זה שמה שכתוב בצו הממונה לא בסדר.

<לאה ורון: מי נושא בסוף בתשלום ביחסים העסקיים בין שני הגופים?

<יורם בונן: אני לא אומר שעצם המהלך של התערבות בהסכם בין שני גופים עסקיים הוא אסור.

<יורם בונן: אני אומר שהוא לכשעצמו מחייב איזו שהיא מידה של ריסון.

<יורם בונן: החקיקה הזאת לא נולדה בחלל ריק.

<יורם בונן: יש איזו שהיא מציאות ואיזה תהליך.

<יורם בונן: אני לא חושב שמר סיטרואן חולק על זה שהצו המוסכם היה מאוזן.

<יורם בונן: אתם מציעים לאדוני איזון חדש שמתעלם מאחד הצדדים במשוואה.

אבישי ברוורמן: בשביל זה שאלתי את מר סיטוראן.

אבישי ברוורמן: מר סיטרואן הקשיב לדברים של עו"ד שניידר.

אבישי ברוורמן: מדובר באותה גרסה.

אבישי ברוורמן: הוא אמר לי שהוא לקח בנושא את כל השיקולים, כולל נושא התחרות לצרכן.

אבישי ברוורמן: הוא אמר שהגישה שפה מקובלת עליו, זאת למרות ההתייחסות של מר בונן ומר שניידר.

<יורם בונן: אני מבקש להסב את תשומת לב אדוני לכך שהוא דיבר על הצורך באיזון, אבל התוצאה שהוא הגיע אליה היא חד צדדית ולא מאזנת בין כלום.

<יורם בונן: אומרים שצריך לאזן, אבל אין פה שום משקל לאינטרס של היבואן.

<יורם בונן: על איזו התקשרות מדובר?

<יורם בונן: מדובר על מוסך שמבקש להתהדר ולהתגדר בלוגו של היבואן.

<יורם בונן: היבואנים לא נותנים רישיונות למוסכים.

<יורם בונן: מדובר פה על מוסך מאוד ספציפי.

<יורם בונן: למה הוא רוצה את זה?

<יורם בונן: הוא רוצה את זה בגלל הזיהוי עם היבואן.

<יורם בונן: אומרים ליבואן שהוא יישא בתוצאות של הזיהוי, אבל שהוא לא מסוגל להשפיע בכלום.

<יורם בונן: אני לא מתנגד לעצם העובדה שצריך לרסן ולהגביל, אבל אי אפשר שהתוצאה תהיה כל כך חד צדדית.

<יורם בונן: איך אפשר להתנגד לדרישה שזה יעמוד בסטנדרטים שמשרד התחבורה קבע?

<יורם בונן: לא מדובר על סטנדרטים של איכות שהיבואן קבע.

<יורם בונן: איך אפשר להתנגד לזה?

אבישי ברוורמן: רונן, אולי תיתן לי דוגמה.

אבישי ברוורמן: מה דעתך בנושא?

<רונן לוי: אנחנו מוכנים להתהדר בזה שרק המוסכים שלנו יהיו מוסכי יבואן וליבואן עצמו לא יהיה מוסך יבואן משל עצמו.

<רונן לוי: אז אני חושב שהוא צודק.

<רונן לוי: זה האיזון שצריך להיות.

<רונן לוי: אם ליבואן עצמו לא יהיה מוסך בבעלות, אנחנו לא צריכים את הסעיף הזה.

אבישי ברוורמן: נפריד בין המוצר לשירות.

<רונן לוי: אם אנחנו אוסרים עליהם להחזיק מוסך נוסף אלא רק להתעסק בסיטונאות ולא בקמעונאות, אין לנו בעיה, אנחנו לא צריכים את זה בכלל.

<רונן לוי: מה אנחנו עושים?

<רונן לוי: ברגע הזה אנחנו עושים פה היפוך והחוק מתייתר.

<רונן לוי: זה מייתר את הצורך להגביל אותם.

<רונן לוי: הם צריכים את המוסכים, לא המוסכים צריכים אותם.

<רונן לוי: יש אפשרות שיבטלו את הבלעדיות של ייבוא דגם אחד.

<רונן לוי: ברגע שיש את הבלעדיות על הדגם והוא ריכוזי, אז הוא מתהדר כאילו הוא היצרן עצמו.

<רונן לוי: הוא סך הכל מתווך.

<רונן לוי: הוא צריך לקבל בלעדיות על התיווך.

<רונן לוי: או שאנחנו מייצרים את ההיפוך הזה של התלות - -

אבישי ברוורמן: שעל זה נדבר לחוד.

אבישי ברוורמן: בנושא הזה אתה מחזק את עמדת - -

<רונן לוי: סעיף 52 איך שהוא כרגע מקובל עלינו.

<אוריאל סיטרואן: צריך לזכור שמה שכתוב בצו המוסכם לא אומר שבמקרה שמציעים שני חלפים צריך להכניס את דרישת האיכות וההתאמה.

<אוריאל סיטרואן: בסך הכל על מה מדובר פה?

<אוריאל סיטרואן: כשמגיע לקוח למוסך מורשה, יבואן המוסך מציע לו חלף מקורי ובנוסף אומר לו שיש חלף אחר שהוא לא מקורי, שהוא זול.

<יורם בונן: ולא עומד - -

<אוריאל סיטרואן: זה לא משנה.

<יערה למברגר: כתובה פה המילה "מתאים".

<אוריאל סיטרואן: המוסך אומר לו שיש חלף מקורי וחלף אחר שהוא לא מקורי.

<אוריאל סיטרואן: הלקוח בסוף יכול לעשות את הבחירה.

<אוריאל סיטרואן: ככל שהיבואן ירצה לגרום ללקוחות לקחת יותר חלפים מקוריים בגלל שמאוד חשוב לו המוניטין, הוא יגרום לכך שהמחירים של חלפים מקוריים לא יהיו מנופחים כל כך.

<אהוד שניידר: מה לגבי החציצה הפיזית ומסירת המידע?

<איתי עצמון: הוא התייחס באופן כללי לצו המוסכם.

<יערה למברגר: בפסקה (4) כתוב: "מתן דיווח על העניינים המפורטים בפסקאות (1) עד (3)".

<יערה למברגר: זה בהתאם להיקף התחולה שלהם.

<יערה למברגר: סעיף (ב) מסייג אותם.

<יערה למברגר: אם לגבי האחריות הם לא חלים, אז לגבי האחריות אפשר לבקש דיווח.

<יערה למברגר: אנחנו מפרשים את פסקה (4) בהתאם לתחולת הסעיף.

<יערה למברגר: אין, להבנתי, בעיה לבקש דיווח בהקשרים של אחריות, ריקול, כל מה שסעיף (ב) מחריג.

<קריאה: לא זו הייתה הבעיה.

<יורם בונן: זאת לא הנקודה.

<יורם בונן: אם לא מרשים לנו לקבל תנועות מלאי, אז תבטלו בבקשה את הסעיף שמחייב את היבואן להעמיד חלף תוך 7 ימים.

<יורם בונן: תבטלו את זה.

<יורם בונן: אתם לא יכולים להטיל חובה ולא לתת את הכלים לעמוד בה.

<יורם בונן: אנחנו לא רוצים שום מידע, שום דבר.

<יורם בונן: אם אתם רוצים לנהל את זה זה בסדר גמור.

<יורם בונן: תורידו בבקשה את החובה בסעיף האחר שבשביל לקיים אותה אנחנו צריכים לדעת מה המלאי במדינה.

<אריה אשד: תחזיק מלאי אצלך.

<אריה אשד: אתה רוצה שהמוסך ישלם.

<אריה אשד: זה מה שאתה רוצה.

<קריאה: כל חדירות המחשב שנעשות הן לא בשביל המלאי.

<איתי עצמון: רציתי להעיר הערה קצרה לגבי הרישא של סעיף 52(א).

<איתי עצמון: המילה "מומחה" נמחקה, לדעתי, בעקבות אחד הדיונים.

<איתי עצמון: אני רוצה להבהיר שמדובר על תיקון שהוא יותר תיקון נוסח ואין בו כדי לאפשר התקשרות עם מוסך שאינו מוסך מורשה.

<איתי עצמון: לפי ההגדרות שכבר אושרו, מוסך שירות הוא מוסך מומחה.

<יערה למברגר: זאת הערה אסתטית.

<יערה למברגר: זה פשוט נועד להתאים את זה להגדרה.

<איתי עצמון: רציתי שהוועדה תבין את משמעות התיקון, שהוא תיקון יותר טכני.

<אהוד שניידר: עדיין לא קיבלנו התייחסות מהממונה על ההגבלים העסקיים ומהגברת למברגר בכל מה שקשור לנושא החציצה הפיזית ולמה שקשור להסכמי התחזוקה שאנחנו מבקשים להכניס לסעיף 52.

<יערה למברגר: מעבר לזה שהחציצה הפיזית מזכירה לי קונוטציות לא טובות, הסעיף לא אוסר על זה.

<יערה למברגר: מה שאסור מותר.

<יערה למברגר: איפה אתם רואים בסעיף איסור על זה?

<אהוד שניידר: מה לגבי הסכמי התעסוקה?

<יערה למברגר: יש לנו פתח להחריג מקרים נוספים בהחרגות של השר.

<קריאה: הוא רוצה לעשות אצל האחרים במחירים שהוא רוצה.

אבישי ברוורמן: יש פתח באמצעות ההחרגות של השר.

אבישי ברוורמן: אני מעלה להצבעה עם כל התיקונים, ההתאמות וההערות שלקחנו בחשבון של מר סיטרואן, בונן, לוי וכל הציבור הגדול והנורא.

אבישי ברוורמן: אנחנו מאשרים את 52.

<אבנר פלור: סעיף 70.

<אריה אשד: יש לנו תוספת לסעיף 52.

<עוזי יצחקי: הוא הצביע כבר.

<אבנר פלור: הוא מדבר על סעיף נפרד, על מוסך בבעלות.

<אבנר פלור: אני חושב שהסעיף הזה הוא טיפה מורכב.

אבישי ברוורמן: אתה רוצה לדון בזה היום?

<אבנר פלור: היום זה קצת בעייתי.

אבישי ברוורמן: רונן, אני לא מוריד את זה מסדר היום.

אבישי ברוורמן: הנושא הזה יידון.

אבישי ברוורמן: אני נותן להם את הזכות להגיד מתי נדון בו.

<רונן לוי: יש לנו פתרון איך להכניס אותו בתוך 52.

<עוזי יצחקי: הוא רוצה לשבת איתכם לפני כדי להיות מוכן.

אבישי ברוורמן: מר אשד ומר לוי, הנושא שהעליתם הוא נושא רציני.

אבישי ברוורמן: אנחנו נדון בו ונקבל החלטה.

אבישי ברוורמן: לא נדון בו היום.

אבישי ברוורמן: הוא לא ירד מסדר היום עד שכולם יגידו את דברים והכנסת תחליט.

<קריאה: מקובל.

<איתי עצמון: אני מבקש להזכיר לוועדה את הדיון בישיבה האחרונה בסעיף 70, שעניינו במתן מידע לרוכש רכב.

<איתי עצמון: לפי הסעיף המוצע, משווק רכב אמור למסור לקונה הוראות שימוש בכתב בשפה העברית ורשימת מוסכי שירות של יבואן ומוסכים למתן שירותי תחזוקה.

<איתי עצמון: הוצע פה איזה שהוא חריג להוראה הזאת, שלפיו משווק רכב שהוא יבואן שמייבא עד 20 כלי רכב מדגם מסוים, רשאי למסור לרוכש הרכב הוראות שימוש בכתב בשפה האנגלית במקום בשפה העברית, כלומר איזה שהוא פטור מהחובה לתרגם לשפה העברית.

<איתי עצמון: בישיבה הקודמת, שנוהלה על ידי חבר הכנסת יעקב אשר, הועלו טענות לגבי החריג אם הוא מוצדק, אם ראוי בכל זאת לחייב גם כאן מסירת הוראות שימוש בשפה העברית.

אבישי ברוורמן: האם ידידי, חבר הכנסת ד"ר שמעון אוחיון היה פה?

<קריאה: לא.

אבישי ברוורמן: מעבר לנושא של עברי מדבר עברית, יש את העניין של האנשים שכשנדלקת הנורה במכונית הם פותחים את ההוראות ולא מסוגלים להבין.

אבישי ברוורמן: מה אתה אומר מבחינת הצרכן והמשמעויות של זה?

<זאב פרידמן: דיברנו עם המשרד.

<זאב פרידמן: אני חושב שיש פתרון שהוא פתרון ממוצע, מאזן.

<זאב פרידמן: כל יבואן, גם אם הוא מייבא 20 רכבים, צריך להתקשר עם מוסך שירות אחד.

<זאב פרידמן: הוא והמוסך שלו יכולים לקבוע מה הן ההוראות שחיוני שיימצאו בתוך הרכב, כדי שבן אדם שנתקל יוכל למצוא את המענה המיידי למה שהוא צריך, או לפחות הם יקבעו מתוך הספר מה צריך, מה זה קריטי.

אבישי ברוורמן: את הדברים המרכזיים.

<דידי רוזנפלד: אתה נותן לחתול לשמור על השמנת?

<זאב פרידמן: לא מבקשים את התרגום המלא של הספר.

<זאב פרידמן: מדובר על 20 רכבים.

<זאב פרידמן: לפחות שייתנו את הדברים החיוניים.

<זאב פרידמן: בנוסף לזה אני מציע שתהיה חובה למסור את מספר הטלפון של אותו מוסך שאליו ניתן יהיה להתקשר ולקבל מענה לאותם צרכים בשעות העבודה, בשעות הפעילות.

<דידי רוזנפלד: 24 שעות?

<דידי רוזנפלד: מה קורה אם אתה נתקע בערב?

<זאב פרידמן: אלה אותם רכבים שחלק גדול מהאנשים הם דוברי אנגלית.

<זאב פרידמן: אם יתברר בדיעבד שהם לא נתנו את עיקרי הדברים, יש סנקציות.

<דידי רוזנפלד: בוא נקבע ישר מה הם עיקרי הדברים ונסגור עניין.

<זאב פרידמן: אני לא יודע לקבוע את זה.

<זאב פרידמן: זה המשרד, אם הוא רוצה לקבוע.

<זאב פרידמן: אני חושב שזה תפקיד - -

אבישי ברוורמן: גם אני מקבל את כל הספרים האלה, אבל כשאתה נתקע באמצע הלילה אתה לא יודע מה לעשות.

אבישי ברוורמן: האם אין איזו חובה לתרגם לפחות את הפרק שעניינו בנורות אזהרה ברכב, או נושאים נוספים, דברים בסיסיים?

<יערה למברגר: ברגע שאתה מבקש מהיבואן להגדיר מה הנושאים הבטיחותיים בספר הרכב זאת משימה מאוד קשה שיש לה משמעויות משפטיות ונזיקיות.

<יערה למברגר: הגב הנזיקי שאתה שם עליו באחריות של מה שהוא תרגם או לא, עלול, בעיני, להתגלגל אחר כך לתביעה כנגדו.

<יערה למברגר: אני מפחדת מהאחריות שמטילים עליו.

אבישי ברוורמן: אני אגיד שחלקים מסוימים הם יתרגמו.

<איתי עצמון: מדובר על תרגום חלקים מסוימים.

אבישי ברוורמן: לא בטיחותיים.

אבישי ברוורמן: יש להם ניסיון.

אבישי ברוורמן: לא נגיד בטיחותיים.

אבישי ברוורמן: הם מיוזמתם יתרגמו חלק קטן.

אבישי ברוורמן: הם כבר יודעים מה רלוונטי.

אבישי ברוורמן: לא תהיה שום תביעה.

<עוזי יצחקי: הוא צריך איזה שהוא דף.

<דידי רוזנפלד: בדף הזה צריך לכתוב את הדברים שמפעילים את האוטו.

<דידי רוזנפלד: אדוני היושב-ראש, אין מחלוקת שטוב שיהיה דף אחד מ-0, אבל הדף זה לא יכול לכלול איזה שהוא רצון טוב של מי שייבא את הרכב.

<דידי רוזנפלד: הדף צריך לכלול הגדרה שכוללת את המילה "הפעלת הרכב", הוא צריך לכלול את הדברים החיוניים להפעלת הרכב.

<דני קדרון: אני אחד שמתעסק עם רכב הרבה שנים.

<דני קדרון: אני קצין בטיחות.

<דני קדרון: אני אומר לכל הפורום המכובד שספר בעברית חייב להיות ברכב.

<דני קדרון: זה דבר בטיחותי.

<דני קדרון: אם קורה משהו והאדם לא יודע מה לעשות, הוא צריך לעצור בצידי הכביש.

<דני קדרון: אז קורות תאונות.

<דני קדרון: האדם לא יודע מה לעשות.

<דני קדרון: הוא יוצא מהרכב, יוצא לבדוק.

אבישי ברוורמן: אתה מחזק את הדרישה שלנו שיהיה משהו בעברית.

<דני קדרון: זה דבר בטיחותי כמו בלמים וכמו הגה.

<דני קדרון: זה חייב להיות.

אבישי ברוורמן: יש לך ניסיון רב בנושא.

אבישי ברוורמן: אתה מחזק את הארגומנט.

<רון מלכה: אדוני היושב-ראש, עושים מאומה על לא מאומה.

<רון מלכה: בסך הכל מדובר על 20 כלי רכב - לא מדובר בתקופה, אלא בכלל - מדגם ספציפי.

<רון מלכה: מי שקונה מכוניות מאוד יקרות קורא אנגלית, מקבל הדרכה על האוטו.

<רון מלכה: הוא לא נופל משמיים.

<רון מלכה: מי יקבע שמה שכתוב בדף הוא בטיחותי או לא בטיחותי?

<רון מלכה: זה יתגלגל לבית משפט בלי טעם.

<רון מלכה: עושים מאומה על כלום, על 20 מכוניות.

<דידי רוזנפלד: 20 מכוניות לשנה.

<רון מלכה: לא לשנה, אלא בכלל.

אבישי ברוורמן: אנחנו רוצים תחרות.

אבישי ברוורמן: אנחנו לא רוצים שאת כל התנ"ך יתרגמו לעברית, לארמית, לפיניקית.

אבישי ברוורמן: כדי להשקיט את הפחד המשפטי הלגיטימי של עו"ד למברגר, אמרנו שלא נקרא לזה בטיחותי.

אבישי ברוורמן: בחוכמה הרבה שיושבת פה יהיה משהו מצומצם כך שלאדם שנתקע בכביש 6 בלילה, כמו שדני אמר, יהיה בעברית דברים מצומצמים שהוא יוכל להשתמש בהם.

אבישי ברוורמן: זה לא פוגע בתחרות.

אבישי ברוורמן: מדובר על דבר מצומצם.

<קריאה: מצומצם של מה?

<קריאה: מה יהיה כתוב שם?

אבישי ברוורמן: נצטרך את החוכמה של משרד התחבורה.

אבישי ברוורמן: אני לא רוצה לקרוא לזה בטיחותי, כי אז יהיה לי בג"ץ.

אבישי ברוורמן: אני רוצה לקרוא לזה חוכמת הצמצום.

<עוזי יצחקי: הדברים העיקריים.

<דידי רוזנפלד: הפעלת הרכב.

<עוזי יצחקי: אתה רוצה לתרגם ספר שלם?

אבישי ברוורמן: נורות אזהרה ועוד פרטים שיקבע השר.

<עוזי יצחקי: זה מה שאתה רוצה.

<עוזי יצחקי: תגיד את האמת.

<עוזי יצחקי: אל תגיד לא.

<דידי רוזנפלד: ממש לא.

<עוזי יצחקי: זה מה שאתה רוצה.

<דידי רוזנפלד: אדוני המנכ"ל, חבל שלא היית בישיבה הקודמת, אבל אני זה שהצעתי לתת עודפים מצומצמים.

<דידי רוזנפלד: תקרא בבקשה את הפרוטוקול.

<דידי רוזנפלד: אנחנו לא מציעים לתרגם את כל ספר הרכב, אדוני המנכ"ל, אולי מקצתו שבמקצתו.

<דידי רוזנפלד: אני מדבר על הפעלת הרכב.

<דידי רוזנפלד: זה דבר שגם בפקודת התעבורה כתוב שמי שנוהג את הרכב חייב לדעת להפעיל אותו.

אבישי ברוורמן: יש פה מספיק חכמה.

אבישי ברוורמן: אני מבקש שיהיה משהו שהשר והצוות החכם יגדיר אותו בלי פגיעה משפטית, שיהיה משהו מצומצם בעברית לאדם שנתקע, לא, חס וחלילה, מה שרמז מר מלכה, שתהיה פה פגיעה בתחרות ויצטרכו לעשות תרגומים מכאן ועד קמצ'טקה.

<שירה ברגמן: עצם הפעולה של תמצות, כלומר לאתר את החלקים הרלוונטיים, לתרגם אותם ולבחון מה כן ומה לא, הולכת להטיל עלויות די גדולות

<איתי עצמון: תקבעו את זה בתקנות.

<איתי עצמון: זה לא מה שהיושב-ראש אמר.

<איתי עצמון: זאת לא הייתה הצעת היושב-ראש.

אבישי ברוורמן: שירה, את לא מבינה אותי.

אבישי ברוורמן: איתי, תפרש את מה שאני אומר.

<איתי עצמון: מה שהציע היושב-ראש הוא שהחלק שנוגע לנורות אזהרה בספר ההוראות ונושאים נוספים, כפי שיקבע שר התחבורה בתקנות - -

אבישי ברוורמן: שלא נקרא להם בטיחות.

אבישי ברוורמן: נקרא להם קרחת.

<איתי עצמון: החלקים האלה יתורגמו.

<איתי עצמון: זה לא שהמשווק יבחר מה מבין הנושאים יתורגמו.

<דפנה עין דור: אנחנו מדברים על 20 כלי רכב.

<דפנה עין דור: רוב הבעיות ברכבים הם לא ברכבים חדשים, הם ברכבים משומשים.

<דפנה עין דור: בהעברת בעלות אין היום בסניף הדואר טקס העברת ספר הרכב.

<דפנה עין דור: זה יהיה נחמד אם נפטור את ה-20.

<דפנה עין דור: אם הבעיה היא בעיה בטיחותית, אז היא על כלל כלי הרכב.

<דפנה עין דור: שם הבעיה.

<דפנה עין דור: הנורות ברכב מתחילות להידלק לא בשבוע, בשבועיים הראשונים, אלא 3,5 שנים צפונה.

<דפנה עין דור: שם הבעיה האמיתית.

<דפנה עין דור: היום כבר יש בצו הפיקוח את הפטור הזה לרכבים בייבוא מיוחד.

<דפנה עין דור: אם יהיו איזה שהם קשיים, לא יהיו רכבים כאלה.

<דפנה עין דור: המשמעות היא שיצטמצם הייבוא של הרכבים המיוחדים שנותנים מענה לנכים.

אבישי ברוורמן: אם יש איזה נייר קטן להסתכל על הדברים זה עוזר גם במקומות אחרים, לא רק לגבי 20 כלי הרכב.

<שירה ברגמן: אני רוצה להציע הצעה שעלתה בדיון הקודם.

<שירה ברגמן: אני מרגישה שאנחנו נכנסים כאן לפינה מאוד פינתית.

<שירה ברגמן: אנחנו מדברים על 20 כלי רכב סך הכל.

<שירה ברגמן: זו לא המאסה של הרכבים שיבואן ישיר ועקיף מחויבים להביא לה ספרים מתורגמים.

<שירה ברגמן: אנחנו מדברים כאן על עוד נדבך מסוים בתוך התחרות שרצינו לעודד, כי אנחנו מרגישים שיש כאן סכנה בעצם החיוב.

<שירה ברגמן: ספר הרכב הוא באנגלית, הוא לא בסינית ולא בשום שפה זרה אחרת.

אבישי ברוורמן: בעוד כמה שנים הוא יהיה בסינית.

<שירה ברגמן: יכול להיות.

<שירה ברגמן: אם הוא ידע מראש שמדובר בספר רכב באנגלית, הוא יוכל לעשות את ההחלטה בעצמו, אם הוא יכול לחיות עם הוראות לגבי תאורה באנגלית או לא.

<שירה ברגמן: אז תהיה אפשרות ללקוח כזה לא לקנות רכב דרך יבואן זעיר, אלא ללכת לקנות דרך - -

אבישי ברוורמן: אני לא מבין.

אבישי ברוורמן: לתרגם 3 עמודים - -

<אבנר פלור: הבעיה היא לא ה-3 עמודים.

אבישי ברוורמן: כשאני נתקע בכביש אני צריך כמה נורות אזהרה, כמה דברים.

<רון מלכה: האם נורת אזהרה יותר חשובה מאיך מחליפים גלגל רזרבי?

אבישי ברוורמן: מוצאים כמה דברים.

אבישי ברוורמן: לא מחייבים אותם.

אבישי ברוורמן: לא כותבים בטיחות.

אבישי ברוורמן: מה שמחליטים החבר'ה האלה, אלה יהיו 10 הדיברות.

אבישי ברוורמן: היתר בחוץ.

<זאב פרידמן: אין צורך לתרגם את ה"מיוזיק בוקס".

אבישי ברוורמן: אתה לא יכו לתרגם 10 עמודים?

<אבנר פלור: הייתי מבקש, היות והנושא הזה קצת מורכב, לכנס צוות עבודה מקצועי אצלי ולבוא אליכם עם המלצות.

<איתי עצמון: לא לאשר?

<אבנר פלור: כן.

<אבנר פלור: צוות מקצועי ישב אצלי.

אבישי ברוורמן: בסדר גמור.

<אבנר פלור: אנחנו רוצים לעבור לסעיף של המוסכים, לסעיף 100 בפרק י': רישוי מוסכים ומנהלים מקצועיים של מוסכים.

<יערה למברגר: דילגנו על כל מה שקשור במוצרי תעבורה בייצור ועל בעל רישיון בסחר למוצרי תעבורה.

<יערה למברגר: הפרק הזה קשור לעניין של תקנים.

<יערה למברגר: צריך לעשות הידברות עם משרד הכלכלה.

אבישי ברוורמן: עוד לא עשיתם את זה?

<יערה למברגר: אנחנו עושים את זה חודשים רבים.

<יערה למברגר: אנחנו רוצים להגיע להסכמה לפני שאנחנו מגיעים לוועדה.

<יערה למברגר: חשוב לא לבזבז את זמן העבודה.

<יערה למברגר: אנחנו יכולים להתקדם, אבל זה לא יעיל.

אבישי ברוורמן: אמרתי לאבנר, והוא העביר למנכ"ל שהעביר לשר, שאני לא אשב פה ואבזבז את הזמן היקר של הציבור שמגיע לכאן בוויכוחים שלא בושלו.

אבישי ברוורמן: אני מבקש מכם לשבת, לגמור את הנושאים האלה ולהביא אותם מבושלים.

אבישי ברוורמן: אם יש מחלוקות בממשלה, אנחנו נפסוק פה בכנסת.

<עוזי יצחקי: זה יבוצע.

<יערה למברגר: בגלל זה אנחנו רוצים לדלג על זה ולהגיע לסעיף 100.

<אבנר פלור: אין בעיה.

<אבנר פלור: היא רק הסבירה למה אנחנו מדלגים.

<לאה ורון: האם על סעיף 100 ישבתם עם עו"ד עצמון ועם הגורמים?

<אבנר פלור: על הסעיפים האלה ישבנו בזמנו עם הגורמים השונים, כאשר היו לנו את כל ההערות מכולם.

<יערה למברגר: עדיף לשבת עם עו"ד עצמון, אבל זה לא תנאי לדיון בוועדה.

אבישי ברוורמן: לא אמרו שזה יעלה לדיון.

<קריאה: זה לא מופיע באג'נדה של - -

אבישי ברוורמן: לא ישבתם על זה עוד קודם.

אבישי ברוורמן: אנחנו נתחיל עם זה.

אבישי ברוורמן: בדברים האלה אני מצפה שתשבו כמה שיותר מוקדם עם כל האנשים שנוגעים בדבר.

אבישי ברוורמן: כמובן עם מר לוי, עם מר אשד ואחרים.

<לאה ורון: ועם עו"ד איתי עצמון.

אבישי ברוורמן: עם עו"ד איתי עצמון כמובן, כדי שהדברים יתקדמו.

אבישי ברוורמן: אני לא רוצה לשבת פה סתם.

אבישי ברוורמן: עבודת הכנה, עבודת הכנה, עבודת הכנה.

<אבנר פלור: עשינו.

<לאה ורון: לא ישבתם איתו על סעיף 100.

<קריאה: ישבנו על כל הסעיפים.

<קריאה: המשכנו לשבת פרטני.

<לאה ורון: מה זה המשפטים האלה?

<לאה ורון: זה או כן או לא.

אבישי ברוורמן: רבותיי, זה לא מוצא חן בעיני.

אבישי ברוורמן: אני מתחיל את זה, אבל זה לא מוצא חן בעיני.

<יערה למברגר: פרק י': רישוי מוסכים ומנהלים מקצועיים של מוסכים סימן א': רישיון להפעלת מוסך 100.

<יערה למברגר: (א) מי שהתקיימו בו כל אלה זכאי קבל רישיון להפעלת מוסך, מאחד או יותר מן הסוגים לפי סעיף קטן (ב) (להלן – סוג המוסך) – לרשותו מקום ומבנה המתאימים להפעלת אותו סוג מוסד ולחניית כלי הרכב המטופלים במוסך, והמאפשרים תנאי עבודה פיזיים הולמים לעובדי המוסך; לרשותו ציוד מתאים להפעלת אותו סוג מוסך; לרשותו מנהל מקצועי המתאים להפעלת אותו סוג מוסך שנוסח בו בשעות

<יערה למברגר: המעסיקים מעל מספר עובדים שקבע, יהיו כמה מנהלים מקצועיים או

אבישי ברוורמן: אני אמשיך, למרות ההערות שהיו פה, ואז אני אסגור את הישיבה.

<לאה ורון: תיערכו, אם אתם יכולים, עד לסוף הצעת החוק.

<לאה ורון: תכינו, תשבו.

<לאה ורון: אנחנו מייעדים עוד ישיבות.

<לאה ורון: יד אחת מבקשת ישיבות, יד שנייה לא מצליחה להסדיר את ההיערכות.

אבישי ברוורמן: אני מבקש שתשבו עם משרד הכלכלה, עם איתי עצמון.

אבישי ברוורמן: תגמרו, כי אני רוצה לגמור את זה כמה שיותר מהר.

<יערה למברגר: הוא הוכיח כי הוא בעל יכולת מקצועית מתאימה לצורך הפעלת אותו סוג מוסך, כפי שקבע השר.

<יערה למברגר: (ב) השר יקבע סוגים של רישיונות להפעלת מוסך בהתאם לסוג הפעולות שיתבצעו במוסך ולסוג הרכב שיטופל במוסך.

<יערה למברגר: (ג) המנהל רשאי לדרוש מהמבקש להציג אישו ממעבדה מוסמכת לצורך הוכחת קיימו של ציוד מתאים או יכולת מקצועית מתאימה להפעלת מוסך, כאמור בסעיף קטן (א)(2) ו-(4).

<יערה למברגר: (ד) השר רשאי לקבוע כי ביצוען של פעולות מסוימות ברכב אינו טעון רישיון להפעלת מוסך.

אבישי ברוורמן: מר אשד, אלה נושאים חשובים.

אבישי ברוורמן: אתה חושב שמספיק שאתה יחד עם מר לוי תציגו את זה?

<אריה אשד: אנחנו פשוט לא התכוננו לסעיפים האלה.

<אריה אשד: לא עשינו עבודת הכנה.

אבישי ברוורמן: מדוע?

<אריה אשד: דיברנו על דברים אחרים בישיבה במשרד התחבורה.

<יעקב אנוך: מה הקשר?

<אריה אשד: יש פה נושאים שהם נושאים מקצועיים.

<אריה אשד: אנחנו צריכים עדיין - -

אבישי ברוורמן: זה בסדר.

אבישי ברוורמן: אני מתחיל את הדיון הזה.

אבישי ברוורמן: חבל שרונן לא נשאר עד 14:30.

אבישי ברוורמן: אולי תסמס לו.

<יערה למברגר: בפסקה (1) ו-(2) אנחנו רוצים להוסיף את המילים "כפי שקבע השר", כי גם שם יהיה צורך - -

<איתי עצמון: כל הסעיף הוא סעיף מסגרת, סעיף מסמיך.

<יערה למברגר: כן.

<יערה למברגר: זה פרק חדש שמדבר על רישוי מוסכים.

<יערה למברגר: הסעיף מדבר על תנאים לרישיון להפעלת מוסך.

<יערה למברגר: זה פרק חדש ושונה.

<יערה למברגר: בהתאם לנושאים השונים שהצעת החוק הזאת דנה בהם עכשיו, הגענו לתחום המוסכים, שהוא כמובן תחום מאוד חשוב.

<יערה למברגר: אבנר אולי יסביר את התנאים המקצועיים.

<אבנר פלור: סעיף 100 קובע את התנאים על מנת לקבל רישיון להפעלת מוסך.

<אבנר פלור: זה כולל את התנאים הפיזיים של מקום ומבנה מתאימים, את הנושא של סוגי המנהלים המקצועיים להפעלת אותו סוג של מוסך, וכמו כן גם מה ההכשרה הנדרשת לאותו מנהל מקצועי.

<אבנר פלור: בסעיף (ג) מי שיכולה לאשר את המוסך זאת גם מעבדה מוסמכת.

<איתי עצמון: לא הבנתי באיזה נסיבות יידרש אישור ממעבדה מוסמכת.

<אבנר פלור: הוא רשאי במקרים מסוימים.

<אבנר פלור: ישנם מקרים שאם נגדיל את הרישיון משנה ל-3 שנים אנחנו נרצה, לפני שאנחנו מנפיקים לו את הרישיון, שמעבדה מוסמכת תבצע בדיקה של המוסך עצמו לגבי הציוד, המכשור, כוח האדם והכל.

<אבנר פלור: על בסיס הבדיקה הזאת אנחנו ננפיק את הרישיון.

<איתי עצמון: שיקול הדעת שנתתם כאן הוא מאוד מאוד רחב.

<איתי עצמון: הפרמטרים שהגדרת כרגע לא מוצאים את ביטוים בנוסח.

<איתי עצמון: השאלה אם אתם לא רוצים בכל זאת לגדור בסעיף קטן (ג) את שיקול הדעת.

<אריה אשד: יש פה גם חסם כניסה ויציאה.

<איתי עצמון: שלא ברור לפי מה הוא יופעל.

אבישי ברוורמן: אני לא רוצה לשבת עכשיו כמו שישבתי בדברים קודמים.

אבישי ברוורמן: יש לכם עכשיו זמן.

אבישי ברוורמן: אני סוגר את הישיבה.

אבישי ברוורמן: תשבו עכשיו עם רונן לוי ועם כל הגורמים על כל הנושאים האלה, כדי שנרוץ איתם.

אבישי ברוורמן: שבו עם משרד הכלכלה, שבו עם עורך דין עצמון, כדי שאני בישיבה הבאה אוכל להתקדם במהירות.

אבישי ברוורמן: אני לא רוצה לשבת פה סתם ולבזבז זמן.

אבישי ברוורמן: אני מודה לכם.

אבישי ברוורמן: תודה רבה.